qundao/data-zh-poetry huggingface dataset:
与方思道别
作者：杨慎
朝代：明

子有东山行，访予东城曲。承风动别飔，揆景淹离旭。青翰下新波，骊驹遵往陆。赠言已结诒，晤语犹更仆。沨沨宣宫商，郁郁披华缛。煌煌京洛都，济济英贤躅。端居促席轻，分岐驰念笃。芝兰在久要，丹雘失相勖。幸驶星驾期，共玩春芳绿。
与李葵之段宪卿夜饮
作者：杨慎
朝代：明

旅寓逢新岁，芳邻聚此宵。梅花普贤寺，杨柳谪仙桥。又醉双文酒，休歌独酌谣。并州故乡地，浑忘路迢迢。
与胡在轩简西峃泛舟至柳坝晚归
作者：杨慎
朝代：明

北风吹海岸，拥沬聚银沙。去棹穿汀叶，归帆拂渚花。鹅儿黄似酒，杨柳绿藏鸦。物色撩人醉，醉歌凌紫霞。
与诸弟别乐庵弟约有江阳之会
作者：杨慎
朝代：明
体裁：七言律诗

中宵风雨早来凉，谢草春池别梦长。绿野开筵联玉树，红亭离思结垂杨。通波直下无千里，明月何曾是两乡。白昼看云何限意，佳期良晤在江阳。
丘鸿夫苏时霖杨元达联席同宿广心楼枕上口占
作者：杨慎
朝代：明
体裁：七言绝句

六齿琼头饮百瓯，水楼寒榻话绸缪。只须棋局销长夜，何用埋忧与寄愁。
丙子庆成宴
作者：杨慎
朝代：明

两世弟兄同此宴，国恩家庆总非常。春风叠鼓朝天去，晓日炅珂满路光。周雅令仪歌恺悌，汉臣讽谏托文章。虚沾需饮过三爵，高仰星文咏七襄。
东坡先生湖州游道场山命官奴秉烛写风雨竹一枝于壁题诗其上至正间吴仲圭有临本少岷丈藏之慎作长歌
作者：杨慎
朝代：明
体裁：古风

东坡老守湖山暇，南国清游继颜谢。舟楫行供苕雪吟，烟云坐入潇汀画。越人翠被雨波寒，官奴锦丽歌声残。挥毫写出风中态，掀笔犹疑掌上看。琅玕落纸珠生唾，画绝名缣诗寡和。未论品价重《三都》，先有风流倾四座。仙翁一去几春秋？江光清澈鱼龙收。佩环夜冷黄州梦，《箫韶》天远苍梧愁。梅径何人深慕蔺，欲从手轴傅心印。文藻葳蕤赝逼真，笔端飞动唐临晋。玉雪曾郎瘦竹姿，青门别我沧洲期。沧洲吏隐丹霞想，想见珊瑚拂水枝。
东望楼
作者：杨慎
朝代：明

男子志四方，焉能守一丘。壮游轻万里，逸迹淩九州。抚时厌迫隘，胡为此淹留。越乡悲南冠，骋望登东楼。遥树小如荠，连峰如波流。穹谷无足音，远水无归舟。跳听何所见，驰目空悠悠。海曲歌五噫，天末咏四愁。崇山自兴恻，旷野谁与俦。焉得云螭驾，托乘从霄浮。
东西南北引
作者：杨慎
朝代：明

北骑与南舟，山川非壮游。东迎又西送，日月老宾从。弧矢生而为男子，东西南北四方事。余何为者将无同，水中漂梗风中蓬。中夜起坐万感集，啜其泣矣何嗟及。
两湖叶道亨泰招饮过湖晚归
作者：杨慎
朝代：明

杨堤叶屿迥相邻，东主西宾意自亲。促席忽披千里雾，归舟重醉两湖春。沙边渔火明还暗，树里人家认未真。已订鱼乡鸥社约，片帆何惜往来频。
个侬·艳情
作者：杨慎
朝代：明

恨个侬无赖，娇卖眼、春心偷掷。苍苔落花，一双先印下。月样春迹。闻气不知名，似仙树御香，水边韩国。罗襦襟解闻香泽，雌蝶雄蜂，东城南陌。何人轻怜痛惜。窥宋玉邻墙，巫山宁隔。寻寻觅觅。又暮云凝碧。良夜千金，繁华一息。楚宫盼睐留客。爱长袖风流，钟情何极。唱道是、凤帏深处附素足。颤袅周旋恶。怜伊尽倾侧。叫檀郎枉春夕。恐佳期别后青天样，何由再得。
中丞白泉汪公生辰值安南款报至
作者：杨慎
朝代：明

金潾铜柱贡函来，象渚龙编道路开。上将简书回北极，中丞勋业冠南台。拟将万舞排家宴，欲取铙歌戏寿杯。节钺可能淹衮舄，明年何地望三台。
中丞白泉汪公生辰值安南款报至
作者：杨慎
朝代：明

金潾铜柱贡函来，象渚龙编道路开。上将简书回北极，中丞勋业冠南台。拟将万舞排家宴，欲取铙歌献寿杯。节钺可能淹衮舄，明年何地望三台。
中元夕望开福寺塔灯
作者：杨慎
朝代：明

窣堵高千尺，然灯达五更。刚风吹不灭，甘露洗还明。龙烛真堪并，蛾飞不敢惊。獶升何矫捷，应见闼婆城。
中元夕望开福寺灯塔
作者：杨慎
朝代：明

铃语吟风寂梵音，塔灯擎月净高深。盂兰瑞草生三昧，天竺昙花散五阴。雁沼恍疑星宿海，鹫峰幻作火珠林。西方谩说光明藏，何似中华池布金。
中岩留别余方池草池兄弟
作者：杨慎
朝代：明

又别中岩二十春，禅枝忍草几昏晨。三生水月淹留地，万里江山感慨身。楚泽羁累吟北渚，谢家兄弟饯南津。酣杯且喜朱颜在，览镜休惊白发新。
中秋
作者：杨慎
朝代：明
体裁：七言绝句

四壁蛩吟白露团，西园清夜为谁欢。千家门闭中秋月，只有愁人独自看。
中秋寓蒙冷泉庵
作者：杨慎
朝代：明
体裁：五言绝句

可怜三五夜，明月扬清光。月光千万里，愁人天一方。
中秋禁中对月
作者：杨慎
朝代：明
体裁：七言律诗

汉家台殿号明光，月满秋高夜未央。银箭金壶催漏水，仙音法曲献《霓裳》。路车天远鸾声静，宫扇风多雉影凉。千里可怜同此夕，美人迢递隔西方。
丰禄县西兰谷
作者：杨慎
朝代：明

响水关水绕兰谷，兰之猗猗环谷芳。瑶涡玉噀涌神瀵，绿叶紫茎涵帝浆。湘累采作美人佩，尼父嗟为王者香。怀哉千古两不见，独立苍茫愁大荒。
临安春社行
作者：杨慎
朝代：明
体裁：古风

临安二月天气暄，满城靓妆春服妍。花簇旗亭锦围巷，佛游人嬉车马阗。少年社火燃灯寺，埒材角妙纷纷至。公孙舞剑骇张筵，宜僚弄丸惊楚市。杨柳藏鸦白门晚，梅梁栖燕红楼远。青山白日感羁游，翠斝清樽讵消遣。宛洛风光似梦中，故园兄弟复西东。醉歌茗艼月中去，请君莫唱思悲翁。
临晋道中
作者：杨慎
朝代：明

茅店昏烟集，榆乡燎火开。宵征何太急，暝望忽相催。月树群鸦散，霜桥列骑回。解城闻漏点，星宿满梅台。
临江仙
作者：杨慎
朝代：明

水上生尘罗袜，风前束素纤腰。陈王瞥见已魂消。妒云开翠幄，笑电闪红绡。此去但留今夕，重来定约何朝。西陵南浦路迢迢。徘徊花上月，空度可怜宵。
临江仙
作者：杨慎
朝代：明

江国梅花千万朵，白云乡里温柔。笛声几度怨梁州。梦中云满树，醒后月当楼。正是相思春信早，桑禽啼破香愁。一枝难寄陇西头。燕姬钗上见，应是更风流。玉水堤旁千树柳，仙宫还在人天。是谁驴背耸诗肩。不如来饮酒，倾倒醉吟边。鸟踏画檐时点缀，珠帘向晚风穿。依稀竹上尽婵娟。黄昏图画出，云尽月重圆。
临江仙
作者：杨慎
朝代：明

玉蕊娟娟花灼灼，银釭背解明珰。澹云轻雨拂高唐。不言惟有笑，多媚总无妆。却怪汝南鸡唱早，行踪不辨回廊。青苔幽径落红香。宝钗寒挂月，罗袜冷侵霜。
临江仙
作者：杨慎
朝代：明

红尘鞍马红亭路，天涯一望无穷。长安日下楚云东。鸣鞭杨柳陌，分袂杏花丛。离拍易终人易散，佳人玉箸啼红。今宵明月与君同。愁心闻唳鹤，倦寝听归鸿。池北池南新绿，树头树底残红。多情休怨雨和风。东君元是客，归去自匆匆。怅望鸳鸯别浦，萧条翡翠芳丛。梦回香冷酒微中。杜鹍声不断，帘外月朦胧。
临江仙 其一 可渡桥喜晴
作者：杨慎
朝代：明

可渡新晴韶景媚，不愁寒透征衣。滇阳渐近雪霜微。旧游如梦寐，旅思欲纷蜚。时序惊心催候雁，嗈嗈鸣向朝晖。多情何事帛书稀。明年春色里，领取一行归。
临江仙 其一 寄费子，和张维信
作者：杨慎
朝代：明

碧水朱桥青柳岸，春风送别瀛州。关河回首路悠悠。尘埃如浪涌，亭传似星流。忽见东园桃李树，还思宛洛遨游。归期好在桂花秋。凤箫留一曲，新酒待先驺。
临江仙 其二 可渡桥喜晴
作者：杨慎
朝代：明

万里云南可渡，七旬老叟华颠。金羁翠眊杏花鞯。还家剑锋画，出塞马蹄穿。旧店主人争羡，升翁真是神仙。东征西走几多年。风霜知自保，穷达任皇天。
临江仙 其二 将至家寄所欢
作者：杨慎
朝代：明

数了归期还又数，今朝才是归期。独眠孤馆费相思。梦阑鸡叫早，心急马行迟。寄语同心双带结，休教瘦损腰肢。花明月满尽来时。先凭双喜鹊，报与个侬知。
临江仙·丁未新正寄简西峃
作者：杨慎
朝代：明

元日晴明人日接，韶光淑气相仍。梅钿柳带似相矜。花游谁与共，绮语老犹能。一水盈盈遥望处，团团宝月初升。山阴剡曲兴须乘。十千沽绿酒，三五醉红灯。
临江仙·其一
作者：杨慎
朝代：明

江国梅花千万朵，白云乡里温柔。笛声几度怨梁州。梦中云满树，醒后月当楼。正是相思春信早，桑禽啼破香愁。一枝难寄陇西头。燕姬钗上见，应是更风流。
临江仙·其一
作者：杨慎
朝代：明

红尘鞍马红亭路，天涯一望无穷。长安日下楚云东。鸣鞭杨柳陌，分袂杏花丛。离拍易终人易散，佳人玉箸啼红。今宵明月与君同。愁心闻唳鹤，倦寝听归鸿。
临江仙·其二
作者：杨慎
朝代：明

池北池南新绿，树头树底残红。多情休怨雨和风。东君元是客，归去自匆匆。怅望鸳鸯别浦，萧条翡翠芳丛。梦回香冷酒微中。杜鹍声不断，帘外月朦胧。
临江仙·其二
作者：杨慎
朝代：明

玉水堤旁千树柳，仙宫还在人天。是谁驴背耸诗肩。不如来饮酒，倾倒醉吟边。鸟踏画檐时点缀，珠帘向晚风穿。依稀竹上尽婵娟。黄昏图画出，云尽月重圆。
临江仙·可渡桥喜晴
作者：杨慎
朝代：明

可渡新晴韶景媚，不愁寒透征衣。滇阳渐近雪霜微。旧游如梦寐，旅思欲纷蜚。时序惊心催候雁，嗈嗈鸣向朝晖。多情何事帛书稀。明年春色里，领取一行归。万里云南可渡，七旬老叟华颠。金羁翠眊杏花鞯。还家剑锋画，出塞马蹄穿。旧店主人争羡，升翁真是神仙。东征西走几多年。风霜知自保，穷达任皇天。
临江仙·四会柬亩
作者：杨慎
朝代：明

高宴诸侯张乐地，锦堂华烛蟠烟。当筵歌舞假婵娟。病吟终少味，老醉不成颠。高隐无言应念我，白头奔走山川。熏梅染柳又催年。人归落雁后，思发在花前。
临江仙·寄刘建之
作者：杨慎
朝代：明

寄语东桥东畔柳，且教留住行人。与君相见即相亲。忍看携手把，分作断肠津。莫唱阑干花雾曲，温泉剩有余春。明朝关索岭头尘。相思千里外，回首一沾巾。
临江仙·寄简西峃
作者：杨慎
朝代：明

西峃襟怀元洒落，近来踪迹何疏。高峣一水不斯须。应同渔父饮，醒眼看三闾。侍立小僮清似玉，少陵诗兴何如。遥岑远目几踟蹰。碧云停杳霭，明月几盈虚。
临江仙·寄费子，和张维信
作者：杨慎
朝代：明

碧水朱桥青柳岸，春风送别瀛州。关河回首路悠悠。尘埃如浪涌，亭传似星流。忽见东园桃李树，还思宛洛遨游。归期好在桂花秋。凤箫留一曲，新酒待先驺。数了归期还又数，今朝才是归期。独眠孤馆费相思。梦阑鸡叫早，心急马行迟。寄语同心双带结，休教瘦损腰肢。花明月满尽来时。先凭双喜鹊，报与个侬知。
临江仙·廿一史弹词第七段说隋唐开场词
作者：杨慎
朝代：明

一片残山并剩水，年年虎斗龙争。秦宫汉苑晋家茔。川原流恨血，毛发凛威灵。白首诗人闲驻马，感时怀古伤情。战场田地好宽平。前人将不去，留与后人耕。
临江仙·廿一史弹词第三段说秦汉开场词
作者：杨慎
朝代：明
体裁：词

滚滚长江东逝水，浪花淘尽英雄。是非成败转头空。青山依旧在，几度夕阳红。白发渔樵江渚上，惯看秋月春风。一壶浊酒喜相逢。古今多少事，都付笑谈中。
临江仙·戍云南，江陵别内
作者：杨慎
朝代：明

楚塞巴山横渡口，行人莫上江楼。征骖去棹两悠悠。相看临远水，独自上孤舟。却羡多情沙上鸟，双飞双宿河洲。今宵明月为谁留。团团清影好，偏照别离愁。
临江仙·滚滚长江东逝水
作者：杨慎
朝代：明

《廿一史弹词》第三段说秦汉开场词滚滚长江东逝水，浪花淘尽英雄。是非成败转头空。青山依旧在，几度夕阳红。白发渔樵江渚上，惯看秋月春风。一壶浊酒喜相逢。古今多少事，都付笑谈中。
临江仙·送刘珥江洎杨许二子
作者：杨慎
朝代：明

官柳野梅西郭路，昆桥直接丰桥。相思百里不辞遥。春山同载酒，月地共联鏕。南去北来人自老，怜予心旆摇摇。短亭暂别亦魂销。生烟寒漠漠，飞霭晚潇潇。
临江仙·题春夜宴桃李园图
作者：杨慎
朝代：明

桃李名园开夜宴，樽前烛影摇红。璚枝碧月锦帘栊。香寒心字篆，花煖肉屏风。百岁光阴真过客，千金一刻难逢。高谈幽赏兴何穷。玉箫歌一曲，金谷酒千钟。
为唐池南题秋江远眺图
作者：杨慎
朝代：明

秋空泬寥秋影阔，鱼尾霞收云一抹。千崖有霭风落山，万壑无声水归末。杈枒老木挐虬龙，椮槭平林叫鸧鸹。不闻金籁似竽鸣，但见翠微如黛泼。窣堵僧睇迥不昏，略约樵行危易怛。一弯赤烧枫人明，万㽦黄云稻孙割。寻穴玄驹迷东西，卜树乌鸦相叫聒。词客频将枝痒搔，画工欲把天机夺。老倦扪萝与攀葛，倚阑独把吟髭捋。遥岑寸碧天杵倚，远目双明海月掇。开樽披图兴不浅，乌丝栏界玄霜沫。为君走笔赋新诗，却笑萧郎击铜钵。
乌夜啼·梅雨
作者：杨慎
朝代：明

雨来江涨波浑。没沙痕。淹过竹桥莎径、到柴门。孤烟起。千树里。几家村。牛背一声长笛、报黄昏。
乌撒喜情
作者：杨慎
朝代：明
体裁：五言律诗

易见黄河清，难逢乌撒晴。阴霾既已豁，险道况复平。蜀日杳千里，滇云惟十程。江花与江草，异国看春生。
乌撒喜情
作者：杨慎
朝代：明

易见黄河清，难逢乌撒晴。阴霾既巳豁，险道况复平。蜀日杳千里，滇云惟十程。江花与江草，异国看春生。
乌栖曲
作者：杨慎
朝代：明

金莲作杵琼瑰砧，蛟龙艳锦鸳鸯衾。并刀未剪燕霜落，何日征衣到沙漠。昼漏迢迢春滟滟，草如柔罽花如焰。白日红窗恨转多，个侬无计奈春何。汝南鸣鸡乌臼鸟，强颜饶舌催天晓。残妆相送泪阑干，月帐云屏生晓寒。月华二八星三五，丁丁漏水鼕鼕鼓。相思相忆阻河桥，可怜人度可怜宵。
乌栖曲·其一
作者：杨慎
朝代：明

金莲作杵琼瑰砧，蛟龙艳锦鸳鸯衾。并刀未剪燕霜落，何日征衣到沙漠。
乌栖曲·其三
作者：杨慎
朝代：明

汝南鸣鸡乌臼鸟，强颜饶舌催天晓。残妆相送泪阑干，月帐云屏生晓寒。
乌栖曲·其二
作者：杨慎
朝代：明

昼漏迢迢春滟滟，草如柔罽花如焰。白日红窗恨转多，个侬无计奈春何。
乌栖曲·其四
作者：杨慎
朝代：明

月华二八星三五，丁丁漏水鼕鼕鼓。相思相忆阻河桥，可怜人度可怜宵。
乙酉元日新添馆中喜晴
作者：杨慎
朝代：明
体裁：五言律诗

白日临元岁，玄云放晓晴。城窥冰壑迥，楼射雪峰明。客鲤何时到，宾鸿昨夜惊。离心似芳草，处处逐春生。
九厓草堂歌为督学余公赋
作者：杨慎
朝代：明

君不见九江之地匡庐山，山人匡俗庐其间。往时曾读支昙赋，梦想神游不可攀。又不见东林梵宇金银寺，莲社松门清且丽。陶刘宗雷有遗迹，锦苔不识远公记。奇甸灵区迥异常，傍行敷落那能当。生贤下瑞在英俊，物华天宝呈文章。浔阳曾寓李太白，芙蓉峰前寄行宅。春金戛玉诗百篇，九江秀色可揽结。九厓先生儒之英，含章秀发元气精。锦心万卷汲脩绠，霜蹄千里迈遥程。朅来邂逅滇之麓，访我回溪与深谷。往年曾枉琼瑶书，十袭珍藏昕夕读。暇日示我草堂图，平林窈窕还崎岖。知公袖中有东海，藻镜流洪九脉纾。岩廊登拜在朝夕，肯放鸿罾许龙蛰。销魂悁脰金马门，日望东南远山碧。
九日微冷
作者：杨慎
朝代：明
体裁：五言律诗

巴谚教移火，邠风戒授衣。病嫌添夜漏，寒觉爱朝晖。吊月吟蛩苦，迎霜候雁稀。黄花羞白发，不肯放荆扉。
九日遂宁县郭西登高
作者：杨慎
朝代：明

烟霞万里开，鸿雁几行来。江近飞乌国，山高戏马台。霜华沾旅服，霞影落仙杯。坐惜佳辰晚，斜春未拟回。
九月三日见新月
作者：杨慎
朝代：明
体裁：古风

纤纤初生月，挂我高楼傍。常时照欢影，今夕流悲光。悲光正徘徊，怅望相思台。凉沾露襟湿，爽透风帏开。丝虫绕阶缉，火萤穿箔来。更添漏水咽，膏减缸花催。庄休歌不发，潘仁心已摧。商陵别鹄怨，梁树栖乌哀。未抵此时恨，长啸独难裁。
九月三日见新月
作者：杨慎
朝代：明

纤纤初生月，挂我高楼傍。常时照欢影，今夕流悲光。悲光正徘徊，怅望相思台。凉沾露襟湿，爽透风帏开。丝虫绕阶缉，火萤穿箔来。更添漏水咽，膏减缸花催。庄休歌不发，潘仁心巳摧。商陵别鹄怨，梁树栖乌哀。未抵此时恨，长啸独难裁。
九月望日与诸弟夜泛
作者：杨慎
朝代：明
体裁：五言律诗

嘉木绕通川，空林众籁传。江天清近榻，霜月冷侵舡。尽日供愁坐，连宵只醉眠。不同池上酌，何事有新篇。
九月望日与诸弟夜泛
作者：杨慎
朝代：明

嘉木绕通川，空林众籁传。江天清近榻，霜月冷侵船。尽日供愁坐，连宵只醉眠。不同池上酌，何事有新篇。
书扇
作者：杨慎
朝代：明

墨池波染蕺山云，书尽蒲葵与练裙。郎君自爱家鸡好，肯问兰亭王右军。
书扇赠薛曲泉二守
作者：杨慎
朝代：明

大贤为政即多闻，杜老曾云我亦云。千里清风传穆颂，两江流水漾漪文。停云远树伤迟暮，对月高楼怅夜分。葵扇挥毫酬雅意，棠阴回首惜离群。
书李前渠藩伯公便面
作者：杨慎
朝代：明

望尘斗以北，倾盖江之阳。命驾慰迟暮，倚楼讯行藏。下榻沉痾失，拥彗端忧忘。玉藻敷温丽，金薤披玻琅。沦诗缀四始，逸籀括三苍。荒经询夏后，汲冢怀周王。赓皋既旦旦，聆挚何洋洋。维时首朱夏，迅晷改青阳。款言移日稷，彦会属辰良。蒲葵聊短咏，木桃愧申章。
二月廿二日饮段宪卿金枢楼
作者：杨慎
朝代：明

金枢楼上醉流霞，何羡扶风豪士家。丹砂唱罢初生月，烛剪银台第几花。
于中好·元宵后独酌
作者：杨慎
朝代：明

千点寒梅哓角中。一番春信画楼东。收灯庭院迟迟月，落索秋千剪剪风。鱼雁杳，水云重。异乡节序恨匆匆。当歌幸有金陵子，翠斝清尊莫放空。
于中好·己酉新春试笔
作者：杨慎
朝代：明

早岁登龙气吐虹。花砖红采映青葱。西昆纶綍都经手，东壁图书尽在胸。惊退鹢，悔雕虫。烟波万里一丝风。桃夭杏艳村醪嫩，方丈蓬莱是此中。
于役江乡归经板桥
作者：杨慎
朝代：明
体裁：七言绝句

千里长征不惮遥，解鞍明日问归桡。真如谢朓宣城路，南浦新林过板桥。
于役江乡归经板桥
作者：杨慎
朝代：明

千里长征不惮遥，解鞍明日问归桡。真如谢脁宣城路，南浦新林过板桥。
于役江乡言辞友生
作者：杨慎
朝代：明

祗命向南渎，离群感西河。英僚笃久要，同声鸣相和。广筵开秩秩，飞爵引傞傞。披云敷别藻，揆日促淹珂。晨装摇朔易，夕驾极岷嶓。旋轸陟驳原，击汰凌鸿波。流澜玉轮汜，杳霭青城阿。丹诚荐蕴藻，玄韵谐松萝。临睨目为美，契阔谁云过。游鳞乐静渚，迅翼怀安柯。兴彼缅焉情，陈此劳者歌。
于离会作
作者：杨慎
朝代：明

遥遥事行役，落落无安居。奉义徂江汉，成旅候轺车。密亲念暌隔，宾筵集华裾。流声何肃穆，照夜交瑛玙。率尔拜嘉贶，何以报相于。烟霜易淹留，日月方向除。曲湟浮绿藻，太液敷丹渠。欲嗣北来音，托之西上鱼。
云中十二韵
作者：杨慎
朝代：明

天子云中狩，将军久未还。律吹玄兔塞，旗绕白狼山。风火烧荒急，星辰过队闲。燕支留马首，苏络醉龙颜。清乐千门动，黄金万镒颁。雪深怀纩絮，月满忆刀环。牙鸟严宵仗，宫鸦卷晓班。奏回青琐闼，捷报紫金关。膂力休明铠，欢声洽禁闤。功脾银烁？龠，贺障锦斒烂。日转虞巡外，春流镐宴间。戢戈行有颂，神武遍人寰。
云中十二韵
作者：杨慎
朝代：明

天子云中狩，将军久未还。律吹玄兔塞，旗绕白狼山。风火烧荒急，星辰过队闲。燕支留马首，苏酪醉龙颜。清乐千门动，黄金万镒颁。雪深怀纩絮，月满忆刀镮。牙鸟严宵仗，宫鸦捲晓班。奏回青琐闼，捷报紫金关。膂力休明铠，欢声洽禁阛。功牌银烁爚，贺障锦斑斓。日转虞巡外，春流镐宴间。戢戈行有颂，神武遍人寰。
云房寺
作者：杨慎
朝代：明

海蕊烧空艳，山篁拂座凉。胡僧书迹在，指点古云房。
云隐林中
作者：杨慎
朝代：明

燕坐洗尘颜，风林久未还。众流争漱浦，群濑欲聋山。鸣蚻杨阴静，飞蠝桧影閒。晚来空翠湿，似觉雨斑斑。
五丁峡旧传为力士开山之地据史秦用张仪司马错之谋以珍器美女赂蜀侯而取之小说迂怪传疑可也遂赋此诗
作者：杨慎
朝代：明
体裁：七言律诗

峡形千仞立苍颜，开辟从来有此山。自是美人倾绝国，不缘壮士启重关。蔡蒙早入梁州贡，庸蜀曾陈牧野间。谣俗流传难借问，丹青遗迹尚班班。
五日汎湖
作者：杨慎
朝代：明

鸡鸣海色动，日出林霏开。红霞晃金碧，赤帝骑龙来。新晴宜理棹，㑂佛游仙台。榜歌声流喝，丝管清且谐。且须醉一斗，以缓肠九口。
五日汎湖
作者：杨慎
朝代：明
体裁：古风

鸡鸣海色动，日出林霏开。红霞晃金碧，赤帝骑龙来。新晴宜理棹，仿佛游仙台。榜歌声流喝，丝管清且谐。且须醉一斗，以缓肠九口。
五月二日太华寺会效韩昌黎
作者：杨慎
朝代：明

雨后来更好，山水有清音。紫霞池上酌，白雪丘中琴。悟以千佛偈，因之九仙吟。闻钟发深省，䬃尔洒尘襟。
五月二日太华寺会效韩昌黎
作者：杨慎
朝代：明
体裁：五言律诗

雨后来更好，山水有清音。紫霞池上酌，白雪丘中琴。悟以千佛偈，因之九仙吟。闻钟发深省，飒尔洒尘襟。
五月四日蔡龟崖太守邀会于三塔寺大观堂分题得橚槛观澜分韵得雾字
作者：杨慎
朝代：明

青冥鸟外檐，翠霭云中路。暇日从公游，淑景同人聚。帡幪捲宿氛，晏温属新煦。陶潜思停云，乐广欣披雾。空侯睇遥天，平荠数津树。阳焰展海帧，浮图象天柱。绣槛狎鸥汀，朱窗见鱼步。鹭翿入镜明，？羽当屏度。酌言深斝酣，讵觉层城暮。悬火已促归，芳草犹回顾。惭赓玄晖吟，缅诵澄江句。
五月四日蔡龟崖太守邀会于三塔寺大观堂分题得橚槛观澜分韵得雾字
作者：杨慎
朝代：明
体裁：五言排律

青冥鸟外檐，翠霭云中路。暇日从公游，淑景同人聚。帡幪捲宿氛，晏温属新煦。陶潜思停云，乐广欣披雾。空侯睇遥天，平荠数津树。阳焰展海帧，浮图象天柱。绣槛狎鸥汀，朱窗见鱼步。鹭翿入镜明，�羽当屏度。酌言深斝酣，讵觉层城暮。悬火已促归，芳草犹回顾。惭赓玄晖吟，缅诵澄江句。
五月楼居雨凉欣赋
作者：杨慎
朝代：明

快雨崇朝溽暑徂，顿令注夏病全苏。恍疑方丈清虚岛，似对潇湘水墨图。曲沼青蛙喧鼓吹，高斋白鸟净轩厨。冷然风御何须羡，嗒尔凉襟且据梧。
交河令行赠袁子变
作者：杨慎
朝代：明
体裁：古风

袁侯出宰古交河，铜章墨绶杂雕戈。黄云高阙芳菲少，紫塞长城氛祲多。桑榆荫入嫖姚幕，弦诵音谐敕勒歌。公主琵琶玉连琐，将军騕袅金盘陀。袁侯雕龙且韬豹，白羽指挥坐中翿。阮瑀军书王粲诗，鲁连飞箭刘琨啸。始信扶颠筹策良，赫赫威棱动北荒。虎铃帐外关山月，燕寝香中鼓角霜。君不见隆州虞允文，海鰌船破百万军。又不见巴渝甘兴霸，江表虎臣雄吴下。古来文武道本同，樽俎笑谈能拆冲。六钧弓与一丁字，谰言悠悠非至公。九重侧席思儒将，丙夜庚牌下天上。莫嗟骐骥困盐车，会见汉庭徵魏尚。
交河令行赠袁子变
作者：杨慎
朝代：明

袁侯出宰古交河，铜章墨绶杂雕戈。黄云高阙芳菲少，紫塞长城氛祲多。桑榆荫入嫖姚幕，弦诵音谐敕勒歌。公主琵琶玉连琐，将军騕袅金盘陀。袁侯雕龙且韬豹，白羽指挥坐中翿。阮瑀军书王粲诗，鲁连飞箭刘琨啸。始信扶颠筹策良，赫赫威棱动北荒。虎铃帐外关山月，燕寝香中鼓角霜。君不见隆州虞允文，海鳅船破百万军。又不见巴渝甘兴霸，江表虎臣雄吴下。古来文武道本同，樽俎笑谈能拆冲。六钧弓与一丁字，谰言悠悠非至公。九重侧席思儒将，丙夜庚牌下天上。莫嗟骐骥困盐车，会见汉庭徵魏尚。
亭前引水名曰墨池
作者：杨慎
朝代：明

金潭朝洗菊，玉甃暖滋兰。何如玄阯水，分作墨池澜。烟云生几席，星斗宿阑干。问字休携酒，仙家沆瀣寒。
人月圆·泛大理海子
作者：杨慎
朝代：明

好风雨日相迎送，渺渺碧波平。玉几云凭，金梭烟织，宝刹霞明。邀散神仙，寻闲洲岛，上小蓬瀛。海流东逝，海天南望，海月西生。
从军行
作者：杨慎
朝代：明
体裁：六言诗

�鹞十八从军，貔貅百万超群。千里独行无敌，一身是胆曾闻。六出羞称奇计，五饵尽是虚文。此际毛锥何用，毕竟刀环勒勋。
代古日出行
作者：杨慎
朝代：明

晨登石峦望，浮云何相羊。飘风自东来，若木回其光。景曜薄万里，下界犹养凉。曾崖自郁郁，芳茝含春霜。草虫一何微，感物鸣其傍。天池有黄鹄，一举知圜方。
代赠
作者：杨慎
朝代：明

獭胆杯分绿，猩唇脂印红。双歌连理曲，并醉合欢丛。南坝迎郎来，西坝送郎去。回身掩空闺，月明天未曙。
代赠·其一
作者：杨慎
朝代：明

獭胆杯分绿，猩唇脂印红。双歌连理曲，并醉合欢丛。
代赠·其二
作者：杨慎
朝代：明

南坝迎郎来，西坝送郎去。回身掩空闺，月明天未曙。
以忠州云根笔赠韩炅庵
作者：杨慎
朝代：明

射虎当年旧将家，剩将笔阵绾龙蛇。停云阁上红尘隔，题竹林中翠袖斜。燕寝清香盘紫雾，鼠须玄点窜青霞。几行循墨千冲折，何必班超万里沙。
以来禽果饷煚庵
作者：杨慎
朝代：明

佳果东来濯锦江，楚谣萍实亦堪双。王家珍重来禽帖，青李樱桃总受降。
伏枕行赠严应阶
作者：杨慎
朝代：明
体裁：古风

慎也投荒今五年，朅来卧病左足偏。临床伏枕与子别，心断神伤魂黯然。忆昔去国行戍边，吊影累累入瘴烟。永昌试问在何处，都门相违万三千。虎豹昼横林箐侧，魑魅夕度关山颠。肝肠欲绝陇头水，梦寐忽到夜郎天。肉黄皮皱形半脱，喜一见子日周旋。除馆西河客乐土，倾壶北道宾初筵。悲歌慷慨悲壮士，风流儒雅追先贤。解鞍青华洞，褰裳碧玉泉。抽子琼敷藻，枉我瑶华萹。衰迟远寻留药价，寂寞时共买山钱。同手意气同兄弟，异乡会合情尤异。贫鐜岂叹云雨翻，急难实在风波地。昂昂严夫子，矫矫人中龙。长才抱经济，大雅含舂容。叩之清庙絙朱瑟，悬之东序铿金镛。我今甘心憔悴穷山中，子亦胡为淹留簿书丛。朱轮五马人马贵，青翰双鱼海若宫。七泽霜风鸣五两，白蘋丹枫渺予望。分手遥指大江西，愁心已挂匡庐上。严夫子，交谊非凡流，往时倾盖今回头。子行高步隘九州，我病崔隤思一丘。水蛩草駏那忍弃，云鹏篱鴳难相求。待子功成采药去，期子共结逍遥游。
伏枕行赠严应阶
作者：杨慎
朝代：明

慎也投荒今五年，朅来卧病左足偏。临床伏枕与子别，心断神伤魂黯然。忆昔去国行戍边，吊影累累入瘴烟。永昌试问在何处，都门相违万三千。虎豹昼横林箐侧，魑魅夕度关山颠。肝肠欲绝陇头水，梦寐忽到夜郎天。肉黄皮皱形半脱，喜一见子日周旋。除馆西河客乐土，倾壶北道宾初筵。悲歌慷慨悲壮士，风流儒雅追先贤。解鞍青华洞，褰裳碧玉泉。抽子琼敷藻，枉我瑶华萹。衰迟远寻留药价，寂寞时共买山钱。同手意气同兄弟，异乡会合情尤异。贫鐜岂叹云雨翻，急难实在风波地。昂昂严夫子，矫矫人中龙。长才抱经济，大雅含舂容。叩之清庙絙朱瑟，悬之东序铿金镛。我今甘心憔悴穷山中，子亦胡为淹留簿书丛。朱轮五马人马贵，青翰双鱼海若宫。七泽霜风鸣五两，白蘋丹枫渺予望。分手遥指大江西，愁心巳挂匡庐上。严夫子，交谊非凡流，往时倾盖今回头。子行高步隘九州，我病崔隤思一丘。水蛩草駏那忍弃，云鹏篱鴳难相求。待子功成采药去，期子共结逍遥游。
休洗红
作者：杨慎
朝代：明

休洗红，红颜薄命恨难穷。蛾眉倾国谁家女，十五纤腰媒未通。金屋盈盈娇白日，锦窗的的玩春风。戎马一朝生冀北，黄巾万骑满山东。金缯贱弃如泥土，绝色争擒献镝锋。火烧野田飞墅鸭，云映东方生螮蝀。飘零自分身如叶，憔悴谁甘首似蓬。当时不识门前路，今日能弯马上弓。妇女何能坚节操，丈夫本自不英雄。
会津门观江涨望小市人家戏作
作者：杨慎
朝代：明

渺渺波环紫贝，萧萧风起青蘋。花市宁非海市，美人疑是鲛人。眉妩春山学翠，脸凝秋水为神。银汉双星漫渡，石城两桨无津。
会津门观江涨望小市人家戏作
作者：杨慎
朝代：明

渺渺波环紫贝，萧萧风起青蘋。花市宁非海市，美人疑是鲛人。眉妩春山学翠，脸疑秋水为神。银汉双星漫渡，石城两桨无津。
伯劳吟
作者：杨慎
朝代：明

南中有鸟名伯劳，禽经羽族称雄豪。曾隶九苞来拣竹，耻随百舌绕蓬蒿。青春受谢，四月维夏。茂树薰风，长林短夜。伊伊喔喔未有声，架架格格先鸡鸣。阶前停蚓笛，江上住鼍更。熠耀收灯火，蟋蟀罢？筝。村妇侵星提瓮汲，山农带月架犁耕。戴胜降桑人共羡，鶗鴂歇芳君不见。寄信难凭北去鸿，单栖肯逐西飞燕。故乡迢递水云深，客游闻此几惊心。何时高枕松䆫下，细听桐花小凤吟。
伯劳吟
作者：杨慎
朝代：明
体裁：古风

南中有鸟名伯劳，禽经羽族称雄豪。曾隶九苞来拣竹，耻随百舌绕蓬蒿。青春受谢，四月维夏。茂树薰风，长林短夜。伊伊喔喔未有声，架架格格先鸡鸣。阶前停蚓笛，江上住鼍更。熠耀收灯火，蟋蟀罢�筝。村妇侵星提瓮汲，山农带月架犁耕。戴胜降桑人共羡，鶗鴂歇芳君不见。寄信难凭北去鸿，单栖肯逐西飞燕。故乡迢递水云深，客游闻此几惊心。何时高枕松窗下，细听桐花小凤吟。
何双梧徐静谷相送至广通
作者：杨慎
朝代：明

回磴关头并马驰，春风二月送归时。才醒何逊梅花梦，又续徐凝瀑布诗。老去故乡应息驾，天涯再会更无期。月桥分手销魂处，便是此生长别离。
何满子
作者：杨慎
朝代：明

玄灞长松繫马，青门高树藏鸦。红雨秋千香径软，乐游原上谁家。客里心情缭乱，愁看风外杨花。夜夜遥钟促漏，朝朝急莞清笳。行见月圆还月缺，乡关犹隔三巴。客里形容憔悴，愁看匣里菱花。欹枕梦回春晚，倚阑人在天涯。迢递关山千万里，佳期水渺云赊。记得罗巾别泪，愁看带雨梨花。韪鴂催成绿雨，鹧鸪啼破红霞。马上韶华真似梦，恼人春思交加。记得晓妆临镜，愁看映水桃花。
何满子
作者：杨慎
朝代：明

通燕梅梁寒峭，藏鸦柳岸春阴。南国东风偏到早，香消昼漏沉沉。红满试灯庭院，青回斗草园林。入眼风光堪赏，困人天气难禁。一枕柔情牵断梦，觉来慵理琴心。白雪新词易阕，碧云旧约休寻。
何满子·其一
作者：杨慎
朝代：明
体裁：词

玄灞长松系马，青门高树藏鸦。红雨秋千香径软，乐游原上谁家。客里心情缭乱，愁看风外杨花。
何满子·其一
作者：杨慎
朝代：明

玄灞长松繫马，青门高树藏鸦。红雨秋千香径软，乐游原上谁家。客里心情缭乱，愁看风外杨花。
何满子·其三
作者：杨慎
朝代：明
体裁：词

攲枕梦回春晓，倚阑人在天涯。迢递关山千万里，佳期水渺云赊。记得罗巾别泪，愁看带雨梨花。
何满子·其三
作者：杨慎
朝代：明

欹枕梦回春晚，倚阑人在天涯。迢递关山千万里，佳期水渺云赊。记得罗巾别泪，愁看带雨梨花。
何满子·其二
作者：杨慎
朝代：明

夜夜遥钟促漏，朝朝急莞清笳。行见月圆还月缺，乡关犹隔三巴。客里形容憔悴，愁看匣里菱花。
何满子·其四
作者：杨慎
朝代：明

韪鴂催成绿雨，鹧鸪啼破红霞。马上韶华真似梦，恼人春思交加。记得晓妆临镜，愁看映水桃花。
候朝简王舜卿
作者：杨慎
朝代：明
体裁：五言律诗

文华接武英，凤吹应鸡鸣。月晃牙牌字，风传玉佩声。天香飘左掖，宫漏隔西清。不是班行迥，焉知夙夜情。
僧寺古梅
作者：杨慎
朝代：明

古干盘龙鹤膝丫，眠江似泛斗牛槎。风酸寒凛香仍馥，雪虐霜凌蕊自花。冷面不为灵琐艳，铁心宁受广平誇。维摩一室空千偈，坐对双林宝月斜。
僧鞋菊和顾箬溪韵
作者：杨慎
朝代：明

狮子床头旦过鞋，多罗树下觉花开。西风有脚垂垂发，东度无媒得得来。挹露秪宜香界见，行云休入画堂猜。石湖旧谱难收尽，箬社新诗取次裁。
元宵宿北岩开公房
作者：杨慎
朝代：明

春醉依莲社，宵谈衍葛藤。云僧标指月，天女步然灯。桑下经三宿，蒲团了一乘。何须分垢净，持此问南能。
元宵雪
作者：杨慎
朝代：明

娥月隐春城，仙云飘六霙。花随四照出，光与九枝争。白战横诗槊，清愁倩酒兵。何须访姑射，人世即瑶京。
元江杂纪·其一
作者：杨慎
朝代：明
体裁：七言律诗

荒远元江风土偏，彝民古朴尚依然。居家有米无烦镪，入市需盐不用钱。十树槟榔中户产，两栽粳稻上农田。难堪炎气经年盛，腊月犹如六月天。
元江杂纪·其三
作者：杨慎
朝代：明
体裁：七言律诗

郡城虽热瘴犹平，再入彝方毒不轻。稻穗垂时须谨避，槟榔开处莫频行。感深发哑终难救，蓄浅成灾尚可生。最忌贪花兼爱酒，犹当珍重保长庚。
元江杂纪·其二
作者：杨慎
朝代：明
体裁：七言律诗

冬杪炎蒸尚不停，平生闻见未曾经。黄瓜茄子园中熟，麦穗苗秧野外青。山色枯焦无润泽，人容憔悴甚伶仃。家家平屋重铺土，蔽日藏阴得少宁。
元江杂纪·其五
作者：杨慎
朝代：明
体裁：七言律诗

九龙江外是穷边，交阯暹罗缅甸连。诸猛历来常犯境，老挝自古不朝天。越裳重译先周贡，车里分符近代传。筹国甚毋勤远略，徒劳动众耗金钱。
元江杂纪·其四
作者：杨慎
朝代：明
体裁：七言律诗

诸彝交错汉人稀，各种音声举措非。裹布僰民横短鞘，桶裙猓妇没中衣。山苏迁徙无长业，糯比凶顽多杀机。更有窝泥能作贼，保头通例不容违。
元谋县歌
作者：杨慎
朝代：明

遥望元谋县，冢墓何累累。借问何人墓，官尸与吏骸。山川多瘴疠，仕宦少生回。三月春草青，元谋不可行。九月草交头，元谋不可游。嗟尔营营子，何为欻来此。九州幸自宽，何为此游盘。
元马楼
作者：杨慎
朝代：明
体裁：七言律诗

城外千峰锁翠林，楼前树色晓烟深。东风吹落桃花片，香霭斜分杨柳阴。水面野鸥栖隔岸，天涯清梦寄遥岑。不知身在春山里，且向尊前醉日沉。
光尊寺别张愈光
作者：杨慎
朝代：明

万里炎荒万里身，销魂何事别离频。光尊寺里桃应笑，回首东风九度春。
八月二日经筵纪事
作者：杨慎
朝代：明

经帷当日表，讲殿直天中。鹓鹭随多士，貂蝉列上公。墀声分哕哕，棂影辨曈曈。湛露晞兰省，卿云烂桂宫。蚁浮仙酒绿，鹤翥锡袍红。晋昼延三接，尧旻达四聪。衣香芬玉藻，履迹印璇穹。观易三阳泰，陈诗万国同。宠高梁授简，恩迈汉临雍。奎聚占乾象，研书识帝鸿。羽陵无蚀蠹，玄阁谢雕虫。瑩德同金砺，温规借玉攻。扆瞻休气近，钟叩德音隆。卷帙叨从事，簪裾俨在躬。涓尘何补助，海岳自深崇。敢诧桓荣力，还歌吉甫风。
八月二日经筵纪事
作者：杨慎
朝代：明
体裁：五言排律

经帷当日表，讲殿直天中。鹓鹭随多士，貂蝉列上公。墀声分哕哕，棂影辨曈曈。湛露晞兰省，卿云烂桂宫。蚁浮仙酒绿，鹤翥锡袍红。晋昼延三接，尧旻达四聪。衣香芬玉藻，履迹印璇穹。观易三阳泰，陈诗万国同。宠高梁授简，恩迈汉临雍。奎聚占乾象，研书识帝鸿。羽陵无蚀蠹，玄阁谢雕虫。莹德同金砺，温规借玉攻。扆瞻休气近，钟叩德音隆。卷帙叨从事，簪裾俨在躬。涓尘何补助，海岳自深崇。敢诧桓荣力，还歌吉甫风。
八月二日经筵纪事
作者：杨慎
朝代：明

经帷当日表，讲殿直天中。鹓鹭随多士，貂蝉列上公。墀声分哕哕，棂影辨瞳曈。湛露晞兰省，卿云烂桂宫。蚁浮仙酒绿，鹤翥锡袍红。晋昼延三接，尧旻达四聪。衣香芬玉藻，履迹印璇穹。观易三阳泰，陈诗万国同。宠高梁授简，恩迈汉临雍。奎聚占乾象，研书识帝鸿。羽陵无蚀蠹，玄阁谢雕虫。莹德同金砺，温规借玉攻。扆瞻休气近，钟叩德音隆。卷帙叨从事，簪裾俨在躬。涓尘何补助，海岳自深崇。敢诧桓荣力，还歌吉甫风。
八月十三日夜梦亡室安人惊泣而寤因思去年丁
作者：杨慎
朝代：明

稚子今朝是两周，新衣戏舞拜前头。
伤心孺慕声声切，母在重泉听得不？
八月十三日夜梦亡室安人惊泣而窹因思去年丁丑是日在京师安人未明兴告予曰今日趋朝不可如常日之宴盖其日警跸值新狩还也今遇是日感其贤淑又小子周二岁之晬重感赋绝句二首
作者：杨慎
朝代：明

五更残梦正迷离，窗纸光明烛焰迟。却忆去年当此日，催人晨起早朝时。稚子今朝是两周，新衣戏舞拜前头。伤心孺慕声声切，母在重泉听得不。
八月十三日夜梦亡室安人惊泣而窹因思去年丁丑是日在京师安人未明兴告予曰今日趋朝不可如常日之宴盖其日警跸值新狩还也今遇是日感其贤淑又小子周二岁之晬重感赋绝句二首·其二
作者：杨慎
朝代：明

稚子今朝是两周，新衣戏舞拜前头。伤心孺慕声声切，母在重泉听得不。
八月十六日游水头
作者：杨慎
朝代：明

易阳门外眺金天，禾黍故宫秋可怜。泛泛龙渠通野井，茫茫雉堞入苍烟。马跑泉水水西头，当日帝丘成古丘。遥见双林青霭合，尚思千骑翠华游。放棹山阴未拟回，酒酣乘兴更登台。苍藤古木浑无语，曾见繁华几主来。
八月十六日游水头·其一
作者：杨慎
朝代：明

易阳门外眺金天，禾黍故宫秋可怜。泛泛龙渠通野井，茫茫雉堞入苍烟。
八月十六日游水头·其三
作者：杨慎
朝代：明

放棹山阴未拟回，酒酣乘兴更登台。苍藤古木浑无语，曾见繁华几主来。
八月十六日游水头·其二
作者：杨慎
朝代：明

马跑泉水水西头，当日帝丘成古丘。遥见双林青霭合，尚思千骑翠华游。
六州歌头·吊诸葛
作者：杨慎
朝代：明

伏龙高卧，三顾起隆中。割宇宙，分星宿，借江东。祝东风。端坐舌战徂公。激公瑾，连子敬，呼翼德，挥白羽，楚江红。乌韵惊飞，虎踞蚕丛地，炎焰重融。吞吴遗恨在，受诏永安宫。尽悴苍穹。鉴孤忠。念行营草出师表，心匪石，气凌虹。岁去志，年驰意，早成翁。目断咸潼。出五丈，屯千井，旗正正，鼓冬冬。天亡汉，将星陨，卯金终。巾帼食槽司马，生魄走、死垒遗弓。遣行人到此，千古气填胸。多少英雄。
六月八日第四雏生用韵答二韩表弟
作者：杨慎
朝代：明

茅舍亦悬弧，欣看第四雏。自怜牛舐犊，谁谓蚌生珠。娱老堪提抱，成人任鲁愚。多情二表弟，良夜待倾壶。
六月十四日病中感怀
作者：杨慎
朝代：明
体裁：七言律诗

七十馀生已白头，明明律例许归休。归休已作巴江叟，重到翻为滇海囚。迁谪本非明主意，网罗巧中细人谋。故园先陇痴儿女，泉下伤心也泪流。
六月十四日病中感怀
作者：杨慎
朝代：明

七十馀生巳白头，明明律例许归休。归休已作巴江叟，重到翻为滇海囚。迁谪本非明主意，网罗巧中细人谋。故园先陇痴儿女，泉下伤心也泪流。
六月十四日病中感怀（《七十行戍稿》）
作者：杨慎
朝代：明

七十余生已白头，明明律例许归休。归休已作巴江叟，重到翻为滇海囚。迁谪本非明主意，网罗巧中细人谋。故园先陇痴儿女，泉下伤心也泪流。
六月廿日永昌病卧
作者：杨慎
朝代：明
体裁：古风

凉风却暑换秋清，滇国星回旧有名。已把跳虫秉炎火，又驱白鸟静雷声。老夫病眼浑无睡，四壁鼾吟胜打更。
六月廿日永昌病卧
作者：杨慎
朝代：明

凉风却暑换秋清，滇国星回旧有名。巳把跳虫秉炎火，又驱白鸟静雷声。老夫病眼浑无睡，四壁鼾吟胜打更。
六里菁
作者：杨慎
朝代：明

六里菁何深，千章树如荠。俯听秋蝉鸣，翻在幽涧底。涧水何湔湔，谷兰香蘼蘼。不见采芳人，谁为枕流子。日暮心悠哉，临风聊徙倚。
兰津桥
作者：杨慎
朝代：明

织铁悬梯飞步惊，独立缥缈青霄平。腾蛇游雾瘴氛恶，孔雀饮江烟濑清。兰津南渡哀牢国，蒲塞西连诸葛营。中原回首踰万里，怀古思归何限情。
关山月
作者：杨慎
朝代：明

迢迢贱妾隔湘川，杳杳征人戌朔边。分弓营对珠龟缺，挂镜台临玉兔圆。紫塞风烟白登接，黄河波浪黑山连。何时空外婵娟影，来照楼前歌舞筵。
关岭曲贵州
作者：杨慎
朝代：明

倦枕愁鸡鸣，问郎今日程。中路不可宿，长途须早行。北登鸡公背，南望象鼻岏。相逢试相问，往来定谁难。关索岭，四十三盘高。前有安龙菁，行人莫辞劳。老鸦关，仰树间。灵卜西去何当还。
关岭曲贵州·其一
作者：杨慎
朝代：明

倦枕愁鸡鸣，问郎今日程。中路不可宿，长途须早行。
关岭曲贵州其三
作者：杨慎
朝代：明
体裁：乐府曲辞

关索岭，四十三盘高。前有安龙菁，行人莫辞劳。
关岭曲贵州其二
作者：杨慎
朝代：明
体裁：乐府曲辞

北登鸡公背，南望象鼻岏。相逢试相问，往来定谁难。
关岭曲贵州其四
作者：杨慎
朝代：明
体裁：乐府曲辞

老鸦关，仰树间。灵卜西去何当还。
关索庙
作者：杨慎
朝代：明

关索危岭在何处，猿梯鸟道凌青霞。千年庙貌犹生气，三国英雄此世家。月捷西来武露布，天威南向阵云赊。行客下马一酎酒，候旗风偃寒吹笳。
兴教寺海棠
作者：杨慎
朝代：明

两树繁花占上春，多情谁是惜芳人。京华一朵千金价，肯信空山委路尘。
养龙坑飞越峰天马歌
作者：杨慎
朝代：明

高皇御天开大明，龙马出自养龙坑。房星夜下鹿卢寨，天驷晓来骠骑营。殿前重瞳回顾盼，奚官仗外争相迎。鸡鸣牛首试控纵，凤师麟仪无逸惊。归风绝尘羡迅疾，逮日先影羞翾轻。四蹄翩然不蹍地，六飞如在空中行。是时雄酋有奢香，左骖牡骊右牝黄。贡上金陵一万匹，内厩惟称此马良。宸游清燕幸鸾坡，学士承旨赞且歌。饮以兰池之瑶水，秣以芝田之玉禾。飞越峰名自天锡，骏骨虽朽名不磨。至今百七十岁时，山头犹有养龙池。方经地志或遗漏，箐苗洞獠那能知。吾闻天下有道，飞黄伏皂。又闻王良策马，车骑满野。前时吉囊寇大同，烽火直达甘泉宫。近日莫瀛乱交趾，羽书牙璋偏南中。安得将星再降傅友德，房宿重孕飞越峰。一月三捷献俘馘，千旄万旟歌熙雍。呜呼将相宁有种，龙驵岂无媒。经途访迹一兴慨，郭隗孙阳安在哉，长歌终曲长风来。
养龙坑飞越峰天马歌
作者：杨慎
朝代：明

高皇御天开大明，龙马出自养龙坑。房星夜下鹿卢寨，天驷晓来骠骑营。殿前重瞳回顾盼，奚官仗外争相迎。鸡鸣牛首试控纵，凤师麟仪无逸惊。归风绝尘羡迅疾，逮日先影羞翾轻。四蹄翩然不蹍地，六飞如在空中行。是时雄酋有奢香，左骖牡骊右牝黄。贡上金陵一万匹，内厩惟称此马良。宸游清燕幸鸾坡，学士承旨赞且歌。饮以兰池之瑶水，秣以芝田之玉禾。飞越峰名自天锡，骏骨虽朽名不磨。至今百七十岁时，山头犹有养龙池。方经地志或遗漏，箐苗洞獠那能知。吾闻天下有道，飞黄伏皂。又闻王良策马，车骑满野。前时吉囊寇大同，烽火直达甘泉宫。近水莫瀛乱交趾，羽书牙璋遍南中。安得将星再降傅友德，房宿重孕飞越峰。一月三捷献俘馘，千旄万旟歌熙雍。呜呼！将相宁有种，龙驵岂无媒。经途访迹一兴慨，郭隗孙阳安在哉？长歌终曲长风来。
再会东亩
作者：杨慎
朝代：明

南来复北去，暂会又离群。投馆日卓午，缓程春正分。杨园花胜雪，雉堞粉如云。白首犹行役，劳劳愧隐君。
冬夜宿罗汉寺
作者：杨慎
朝代：明

霜林金碧迷青红，木叶萧萧澄远空。长湖洲渚乱吞吐，上方楼殿森玲珑。廊僧暝汲怯寒溜，舟子夜语惊天风。朝暾照槛堪一望，羡尔冥冥高遰鸿。
冬晴三章寄彭幸庵
作者：杨慎
朝代：明

冬晴连月岁欲阑，比陆脩景回南峦。行人喜舞农人欢。负耒杖策各自返，过涉不愁溪水寒。岷山白日多光辉，清江微雾雪霰稀。鱼龙不蛰鸿雁飞。塞上将军未解甲，城南思妇夜缝衣。岸梅春动江不波，玉颜粲粲回铁柯。璚洲霜晚繁香多。吁嗟二物堪赠远，如此迢递关山何。
冬晴三章寄彭幸庵·其一
作者：杨慎
朝代：明

冬晴连月岁欲阑，比陆脩景回南峦。行人喜舞农人欢。负耒杖策各自返，过涉不愁溪水寒。
冬晴三章寄彭幸庵·其三
作者：杨慎
朝代：明

岸梅春动江不波，玉颜粲粲回铁柯。璚洲霜晚繁香多。吁嗟二物堪赠远，如此迢递关山何。
冬晴三章寄彭幸庵·其二
作者：杨慎
朝代：明

岷山白日多光辉，清江微雾雪霰稀。鱼龙不蛰鸿雁飞。塞上将军未解甲，城南思妇夜缝衣。
冬甲子晴江亭小集
作者：杨慎
朝代：明
体裁：七言律诗

晴意初从甲子回，江亭更集暖寒杯。笑看裾带怜芳草，喜向钗梁见早梅。潘岳不胜金谷罚，嵇康已觉玉山颓。石苔可践城隅路，细把青溪古句裁。
冰雪封途马蹄踏之铿然有声
作者：杨慎
朝代：明

积雪层冰路百盘，银杯逐马玉鸣銮。老狂不怕玄冬冷，呵手挥毫兴未阑。
冷节
作者：杨慎
朝代：明

花屿月笼钓碣，柳店风摇酒旗。四十五春寒节，一百六禁烟时。
减字木兰花
作者：杨慎
朝代：明

乌衣椎髻。龙女改妆歌薜荔。立近梅花。弄粉团香衬脸霞。真真唤醒。便出墨池登雪岭。醉写乌丝。齐唱东风第一枝。
凝光门观江涨
作者：杨慎
朝代：明

六月旧井旡禽，七月乘船入市。楼台蜃气晨浮，原隰龙鳞秋洗。望羊河伯自矜，鬻渡津人争喜。东林老衲厌喧，唤打暮钟清耳。
凤栖梧·送薛治曲泉之镇雄勘夷手卷
作者：杨慎
朝代：明

借寇歌廉春有脚。皂盖朱幡，辉映江阳郭。一喢清泉斟且酌。候人无事闲铃阁。瘴域岚方劳锁钥。静柝沉锋，虎凶成鸾鹤。风飐归旌诗满橐。休迟竹马儿童约。
凤翔阻雨兼闻寇未靖拨闷
作者：杨慎
朝代：明

万里归程两月过，淹留羁旅竟如何。故乡望处惊烽火，远道愁时赋蓼莪。秦岭北来山碍日，河阳南下水增波。竹林向晚鸣鸠急，明日雨声应更多。
出嘉陵江
作者：杨慎
朝代：明

嘉陵驶且长，千里如投梭。洋洋者绿水，触石扬白波。逶迤似有情，相送出褒斜。云气接江脑，日色破浪花。冥冥下无极，疑是神龙家。垂藤饮猿狖，奫沦栖阳阿。中有南行舟，遥遥通三巴。惜哉不可往，巨石剧狼牙。我欲镵安流，手中无莫邪。长歌行路难，日莫犹天涯。
出塞
作者：杨慎
朝代：明

烽火照甘泉，刁斗出祁连。锦车冲鸟穴，翠毦度鸡田。高柳分斜月，长榆合远天。交河冰正结，心断玉门前。
出塞（地名，六朝体也）
作者：杨慎
朝代：明

峰火照甘泉，刁斗出祁连。锦车冲鸟穴，翠眊度鸡田。高柳分斜月，长榆合远天。交河冰正结，心断玉门前。
出郊
作者：杨慎
朝代：明
体裁：五言绝句

高田如楼梯，平田如棋局。白鹭忽飞来，点破秧针绿。
击壤图
作者：杨慎
朝代：明

陶唐天子调八风，凤仪兽舞明廷中。谁知鼓腹行歌者，复有山中击壤翁。短袖单衣露两肘，野状村容不自丑。掀髯笑傲肩相随，共道帝力我何有。柳谷饯日旸谷宾，老翁那记昏与晨。一作一息有出入，时耕时凿无冬春。蓂荚开残又朱草，生来未识平阳道。海隅赤日烧九州，寰中息壤汨洪流。已见天戈挥丹浦，更闻风伯殪青丘。老翁其间百不忧，直从红颜到白头。君不见许由逃尧劳步履，巢父洗耳污清泚。华封老人费言辞，康衢小儿强解事。姑射丰姿虽可珍，神仙彷佛信难真。君看击壤千年后，多少行歌带索人。
击壤图
作者：杨慎
朝代：明

陶唐天子调八风，凤仪兽舞明廷中。谁知鼓腹行歌者，复有山中击壤翁。短袖单衣露两肘，野状村容不自丑。掀髯笑傲肩相随，共道帝力我何有。柳谷饯日旸谷宾，老翁那记昏与晨。一作一息有出入，时耕时凿无冬春。蓂荚开残又朱草，生来未识平阳道。海隅赤日烧九州，寰中息壤汩洪流。已见天戈挥丹浦，更闻风伯殪青丘。老翁其间百不忧，直从红颜到白头。君不见许由逃尧劳步履，巢父洗耳污清泚。华封老人费言辞，康衢小儿强解事。姑射丰姿虽可珍，神仙仿佛信难真。君看击壤千年后，多少行歌带索人。
刘羲亭访予高峣宿毛氏萃芳园夕归
作者：杨慎
朝代：明

坐对仙峦暝，归防竹径幽。玄亭虽寂寞，清话且淹留。书足挥毫兴，宵添秉烛游。游仙何必赋，即此是丹丘。
刘虚湖封白石载酒过高峣
作者：杨慎
朝代：明

荒林远枉两高人，仙棹摇摇积水滨。怀旧重过题竹处，寻芳正及赏梅晨。登楼醉水浑无夜，著屐寻山剩有春。爨舞滇歌元惯见，渝儿巴妠愧横陈。
刘风山太守见访高峣
作者：杨慎
朝代：明

正和渔翁鼓枻吟，忽传五马特相临。清风尘榻纡仙步，细雨柴门听好音。陶馆停云幽兴起，乐庭披雾道情深。不嫌野外无供给，太华峰头拟共寻。
初寒拥炉欣而成咏
作者：杨慎
朝代：明

闭户当严候，围炉似故人。胡桃无赐炭，榾柮有穷薪。儿免号寒喜，翁便永夜亲。焰腾金菡萏，灰聚玉麒麟。剪烛休论跋，传杯莫记巡。煎茶浮蟹眼，煨芋皱虬鳞。一点那容雪，千门预借春。灞桥何事者，冻缩苦吟身。
初寒拥炉欣而成咏
作者：杨慎
朝代：明

闭户当严候，围炉似故人。胡桃无赐炭，榾柮有穷薪。儿免号寒喜，翁便永夜亲。焰腾金菡萏，灰聚玉麒麟。剪烛休论跋，传杯莫记巡。煎茶浮蟹眼，煨芋皱蚪鳞。一点那容雪，干门预借春。灞桥何事者，冻缩苦吟身。
别周昌言黄孟至
作者：杨慎
朝代：明

长年三老试登舻，双鬟小妓唱巴歈。重露桃花薛涛井，轻风杨柳文君垆。可怜鸿矰横四海，未许鸱夷浮五湖。销魂从此渺然去，回首峨眉山月孤。
别用贞弟
作者：杨慎
朝代：明

征马矫西首，离琴扬南音。懿亲将远别，置酒坐华林。中量岂独浅，强饮不尽斟。分手即岐路，千里在寸阴。习习东来风，飘飘游子心。山川脩且阔，羁思壮难任。驰情天一涯，结梦江之浔。要我清商节，聆子吹篪吟。
别陈玉泉
作者：杨慎
朝代：明

玉人将远别，投赠琼敷篇。惠而能好我，裴徊病榻边。感此万里行，曷月重周旋。秦地四方枢，神皋接英躔。八水忽横流，九嵏俄震骞。来旬属大雅，申画寄名贤。平成绍禹绩，玄圭献尧天。参井与岷嶓，星土元相连。应念沧浪叟，好音遰鸿传。
剌桐花行
作者：杨慎
朝代：明

剌桐花，苍梧树。潇洒迎凉辰，庵蔼留炎暮。渥翠扫蛮烟，飞英飘瘴雾。蛮烟瘴雾雨馀天，耀彩舒芳最可怜。红欺鹦喙浅，砂点鹤头鲜。连林千炬烂，照水百枝然。星回节后流萤院，乞巧楼前乌鹊筵。边候两年通象译，方隅万里接龙编。故乡殊未返，空园聊息偃。一夕复一朝，竹看岁华晚。环波海碣渺渺流，干云金碧层层献。汀际遥瞻柳浑洲，陇坻长望张衡坂。钩陈阁道紫微垣，鸣銮曳佩列文轩。建章东回下鹄沼，甘泉西对宿麟园。金芝炜晔商飙起，玉植青葱瑞露繁。翡翠丛中游蛱蝶，莺黄叶底集雏鹓。枝近上林全许借，树高温室竟无言。讵信长年悲落木，谁怜迁客赋登薠。归去来，定何日，秋菊英英桂将实。憩蘧庐，宴蓬荜，浊酒田家醉不辞，清缨渔父愁先失。
北桥离席留别赵州诸子
作者：杨慎
朝代：明

漂泊犹戎旅，羁栖且岁年。又伤南浦别，重醉北桥边。烟树环江浒，风花簇野筵。乡心那可问，愁思绕离弦。
十一月十三日雪
作者：杨慎
朝代：明
体裁：七言律诗

飞雪正应大雪节，明年馥是丰年期。山城豺虎户且闭，水国鼋鼍舟懒移。竹叶金樽惯贡酒，梅花玉树工撩诗。拥炉炽炭坐深夜，笑看灯前儿女嬉。
十二月二日张龙山谢高泉敖梅坡余九崖杜晴江梁一江潘东溪携酒过访高峣
作者：杨慎
朝代：明

寂寂荒村生冷烟，敢期车从枉群仙。钓竿未拂珊瑚树，樽酒重登玳瑁筵。潋艳池塘芳草外，飘飖舟楫早梅边。高峣滇海留嘉话，剡曲斜川合共传。
十二月廿三日高峣大雪
作者：杨慎
朝代：明

朔雪如筛密不开，自怜身在乱云堆。剡溪纵有王猷棹，中道那堪兴尽回。佳句渔蓑怜郑谷，中庭鹤氅立王恭。那知执戟杨云老，冻卧孤村积雪中。雪满昆池胜画图，长吟独坐兴偏孤。何如太白襄阳道，笑坐金鞍挂一壶。雪中送炭忆前人，欲暖曲身成直身。翠柏苍松元自劲，岁寒那肯变天真。
十二月廿三日高峣大雪·其一
作者：杨慎
朝代：明

朔雪如筛密不开，自怜身在乱云堆。剡溪纵有王猷棹，中道那堪兴尽回。
十二月廿三日高峣大雪·其三
作者：杨慎
朝代：明

雪满昆池胜画图，长吟独坐兴偏孤。何如太白襄阳道，笑坐金鞍挂一壶。
十二月廿三日高峣大雪·其二
作者：杨慎
朝代：明

佳句渔蓑怜郑谷，中庭鹤氅立王恭。那知执戟杨云老，冻卧孤村积雪中。
十二月廿三日高峣大雪·其四
作者：杨慎
朝代：明

雪中送炭忆前人，欲暖曲身成直身。翠柏苍松元自劲，岁寒那肯变天真。
十二月朔旦南郊扈从省牲
作者：杨慎
朝代：明
体裁：五言律诗

天仗云门外，宵衣晓漏前。苍龙旂影动，朱鹭鼓声传。星烂甘泉烛，霜清泰畤烟。南郊新警跸，重睹孝皇年。
十六日丙寅云顶山寺
作者：杨慎
朝代：明
体裁：六言诗

昨暝灵灯净土，兹晨广济盘陀。三百六十飞陛，八万四千窣波。灌顶凉生甘露，妙鬘云结兜罗。何处松涛清转？似闻鱼山梵歌。
十月十二日与炅庵苍崖清会宿平山楼
作者：杨慎
朝代：明

昨暝江亹泊，笑谑极绸缪。今夕高楼宿，宴醉集朋俦。枕底静湍濑，城上闻更筹。既伤离索久，复念关山脩。黄柏风人意，青草王孙游。安得骑鸿鹄，往来滇海头。
千秋岁·壬寅新正二日寿内
作者：杨慎
朝代：明

瑶池阿母。本是神仙侣。谪向人间官府。住摄提，贞孟月，中子逢初度。琅霄宴，春回北斗斟云醑。麟笔春秋谱。彤管毛诗语。女洙泗，闺邹鲁。五福中天聚。百秩从今数。最难得，芝兰庭下斑彩舞。
华亭寺僧德林送山茶花
作者：杨慎
朝代：明

宝地香风吹雨花，林公分送子云家。玄亭丈室同岑寂，相望白牛山月斜。
华山阻雪
作者：杨慎
朝代：明
体裁：五言律诗

山头不可上，峪口迥难分。远见三峰雪，平铺万壑云。紫霞虚洞府，白石閟灵文。愧尔神仙骨，空怀麋鹿群。
华庭寺联
作者：杨慎
朝代：明
体裁：联

一水抱城西，烟霭有无，拄杖僧归苍茫外；群峰朝阁下，雨晴浓淡，倚栏人在画图中。
华清月夕
作者：杨慎
朝代：明

华清月华满，清都玄景开。玉霜竟宇下，金波穿霤来。鸿濛澄寒雾，缭垣静氛埃。莲汤何窈窕，松岭亦崔嵬。景灭集灵殿，声销按歌台。繁华自当歇，芜没谁兴哀。清光有今夕，欲去重徘徊。
华灯引琴思汉调
作者：杨慎
朝代：明

烛龙潜耀顾兔微，金缸委照玄夜晖。兰䐧吐焰芙萼葳，荧荧火齐喷烟玑。九枝绚烂虹九围，丹鲸树鬐蟠彩翚。长明扫晕蛾停飞，啼鸟声纬？珑扉。东山戎旅吟伊威，鸣梧高张黼低帷。背壁抱影鼓思归，星翻汉回海漏稀。
华灯引琴思汉调
作者：杨慎
朝代：明
体裁：古风

烛龙潜耀顾兔微，金缸委照玄夜晖。兰䐧吐焰芙萼葳，荧荧火齐喷烟玑。九枝绚烂虹九围，丹鲸树鬐蟠彩翚。长明扫晕蛾停飞，啼鸟声纬�珑扉。东山戎旅吟伊威，鸣梧高张黼低帷。背壁抱影鼓思归，星翻汉回海漏稀。
华烛引
作者：杨慎
朝代：明

六螭税驾眠虞渊，三爵行栖珠树烟。云毋疏窗花作地，茱萸绣帐锦为天。铜芝抱蒂复缠柯，金藕相萦共吐荷。虹贯彩翚迎雨歇，蜜催香焰送风过。桂华漏促频销麝，兰烬天寒不畏蛾。徐吾东壁机丝少，郢相南方书误多。菖蒲传酒座欲阑，碧玉舞罢罗裳单。留云影射荆王枕，泫一光摇汉帝盘。揽带盈盈君不见，脱缨脉脉两相看。
卖花声·别金治卿
作者：杨慎
朝代：明

骤雨打新荷。绿涨清波。风蒲猎猎映金沙。池上玉尊移晚兴，共倚林柯。莫惜醉颜酡。听我离歌。长亭回首碧云多。千里怀人思命驾，何日重过。
南中晓寒曲
作者：杨慎
朝代：明

南中异节候，北陆戒裘炉。夜冻玉朴遫，朝寒金毕逋。可念无衣客，谁徵褰与？。
南中晓寒曲
作者：杨慎
朝代：明
体裁：乐府曲辞

南中异节候，北陆戒裘炉。夜冻玉朴遫，朝寒金毕逋。可念无衣客，谁徵褰与�。
南乡子
作者：杨慎
朝代：明

晴虺索春饶。垂柳长亭学舞腰。昨夜惊鸿还入梦，妖娆。已隔扬州念四桥。濯锦露花朝。曾泛兰舟拾翠翘。云散风流何处觅，难描。浅黛遥山雪半消。
南乡子
作者：杨慎
朝代：明

油壁香车。来自钱塘苏小家。行雨行云曾未惯，先誇。双带同心结不差。酒泛红霞。银蜡烧残燕尾斜。小语低声归去也，啼鸦。风袅垂杨月隐花。
南乡子 其一 荆州元夕
作者：杨慎
朝代：明

玉笛送残梅。片片随风入镜台。台下新妆传玩处，徘徊。腊尾春头恨几回。
南乡子 其三 荆州元夕
作者：杨慎
朝代：明

官柳动新枝。万缕黄金万缕丝。折赠行人千里去，回期。莫待清霜落叶时。
南乡子 其二 荆州元夕
作者：杨慎
朝代：明

丝雨湿香街。禁住花灯不放开。闷上紫姑香火会，遥猜。红豆音书甚日来。
南乡子 其五 荆州元夕
作者：杨慎
朝代：明

芳草被金堤。野烧红余绿正齐。恰翠踏青新雨后，萋萋。裙拂秋千彩架底。
南乡子 其六 荆州元夕
作者：杨慎
朝代：明

枉渚与回蹊。楚雾秦烟望转迷。相伴王孙千里去，东西。蝴蝶成团杜宇啼。
南乡子 其四 荆州元夕
作者：杨慎
朝代：明

细雨妒芳姿。禁住莺翁与燕儿。待得晴明好天气，迟迟。花絮飞残水满池。
南乡子·廿一史弹词第二段说三代开场词
作者：杨慎
朝代：明

携酒上吟亭。满目江山列画屏。赚得英雄头似雪，功名。虎啸龙吟几战争。一枕梦魂惊。落叶西风别换声。谁弱谁强多罢手，伤情。打入渔樵话里听。
南乡子·荆州元夕
作者：杨慎
朝代：明

玉笛送残梅。片片随风入镜台。台下新妆传玩处，徘徊。腊尾春头恨几回。丝雨湿香街。禁住花灯不放开。闷上紫姑香火会，遥猜。红豆音书甚日来。官柳动新枝。万缕黄金万缕丝。折赠行人千里去，回期。莫待清霜落叶时。细雨妒芳姿。禁住莺翁与燕儿。待得晴明好天气，迟迟。花絮飞残水满池。芳草被金堤。野烧红余绿正齐。恰翠踏青新雨后，萋萋。裙拂秋千彩架底。枉渚与回蹊。楚雾秦烟望转迷。相伴王孙千里去，东西。蝴蝶成团杜宇啼。
南枝曲
作者：杨慎
朝代：明

我渡烟江来瘴国，毒草岚丛愁箐黑。忽见新梅粲路傍，幽秀古艳空林色。绝世独立谁相怜，解鞍藉草坐梅边。芬蒀香韵风能递，绰约仙姿月与传。根地锦苔迷蚁缝，树杪黄昏摇鸟梦。飘英点缀似留人，顾影徘徊若相送。焦桐椽竹亦何心，中郎一见两知音。谁谓南枝无北道，愿谱金徽播玉琴。
南歌子·羁怀
作者：杨慎
朝代：明

黄鹤蓬莱岛，青凫杜若洲。愁人寂夜梦仙游。不信一身流落，向南州。万里家山路，三更海月楼。离怀脉脉思悠悠。何日锦江春水，一扁舟。
南歌子八首
作者：杨慎
朝代：明

红叶随流水，青梅出短墙。雅意属檀郎。可怜人二八，好风光。粉泪盈纤手，春愁占两眉。细雨阻佳期。昨宵当此际，恰来时。窗面秋千月，墙头蓓蕾风。春事转头空。酒醒人散后，拾残红。青鸟飞相逐，乌龙卧不惊。镜约与钗盟。月沈星欲堕，奈何情。月是巫娥伴，花为宋玉邻。远似隔星津。早知离恨苦，莫相亲。灯下蠲红纸，花间擘彩笺。肠断写新篇。画粱新燕子，倩他传。丝品娟娟玉，钗梁灼灼花。妙语似雏鸦。有心来恼我，莫应他。片玉连城价，千金一刻宵。仙梦隔蓝挢。意中人不见，为谁娇。
南歌子八首·其一
作者：杨慎
朝代：明

红叶随流水，青梅出短墙。雅意属檀郎。可怜人二八，好风光。
南歌子八首·其七
作者：杨慎
朝代：明

丝品娟娟玉，钗梁灼灼花。妙语似雏鸦。有心来恼我，莫应他。
南歌子八首·其三
作者：杨慎
朝代：明

窗面秋千月，墙头蓓蕾风。春事转头空。酒醒人散后，拾残红。
南歌子八首·其二
作者：杨慎
朝代：明

粉泪盈纤手，春愁占两眉。细雨阻佳期。昨宵当此际，恰来时。
南歌子八首·其五
作者：杨慎
朝代：明

月是巫娥伴，花为宋玉邻。远似隔星津。早知离恨苦，莫相亲。
南歌子八首·其八
作者：杨慎
朝代：明

片玉连城价，千金一刻宵。仙梦隔蓝挢。意中人不见，为谁娇。
南歌子八首·其六
作者：杨慎
朝代：明

灯下蠲红纸，花间擘彩笺。肠断写新篇。画粱新燕子，倩他传。
南歌子八首·其四
作者：杨慎
朝代：明

青鸟飞相逐，乌龙卧不惊。镜约与钗盟。月沈星欲堕，奈何情。
南溪舟中与刘承之话旧
作者：杨慎
朝代：明

晴江初月对佳人，明烛深林慰苦辛。征棹来帆成白首，鸣俦肃侣忆青春。万里关塞浮云外，咫尺沧浪积水滨。歌罢语阑还别去，朔风寒一倍伤神。
南窜始发京
作者：杨慎
朝代：明

秋风萧萧发，驱车出郭东。问我今何适，窜身向南中。南中万馀里，去去与谁同。亲交满京国，只尺难相通。且喜脱幽絷，未睱悲道穷。矫目盼浮云，但羡高飞鸿。
南馆对雪
作者：杨慎
朝代：明

玄霜有端木，玉叶凌云栽。人间惊未见，天上还先开。斜飘凉风馆，平覆露寒台。墙阴明紫界，城隅净丹埃。象廊光掩映，鸾掖舞徘徊。飞霙才绕霤，积霰忽成堆。三素綦边瑩，六花衣上来。东阁观梅兴，南宫视草才。熏炉馥朝襆，仙酝盈春罍。书停柱下笔，歌待郢中催。
南馆对雪
作者：杨慎
朝代：明
体裁：五言排律

玄霜有端木，玉叶凌云栽。人间惊未见，天上还先开。斜飘凉风馆，平覆露寒台。墙阴明紫界，城隅净丹埃。象廊光掩映，鸾掖舞徘徊。飞霙才绕霤，积霰忽成堆。三素綦边莹，六花衣上来。东阁观梅兴，南宫视草才。熏炉馥朝襆，仙酝盈春罍。书停柱下笔，歌待郢中催。
博南谣
作者：杨慎
朝代：明

澜沧自失姜兵备，白日公然劫行李。博南行商丛怨歌，黄金失手泪滂沱。铁索菁边山嵯峨，金沙江头足风波。为客从来辛苦多，嗟我行商柰若何。
卜云林篇
作者：杨慎
朝代：明

卜云林兮栖真。结灵茅兮远滨。迥与太初为邻。离世遗物绝尘。鱼鸟自来亲人。射干独立山椒。长松落落英摽。覆露玄云素朝。结璘郁仪相邀。景界一何参寥。长谣凄凄锵锵。鸾雏凤伯相将。鹍鸡群晨成行。西天老胡文康。上云乐奏侜倡。吟篁啸桐四清。间宫变徵希声。井公下博明琼。玉女投壶电生。炤景饮醴含情。折酲晓踏瑶茸。琅玕琦玗交拥。柯攒叶抱花捧。重露成帏垂陇。晞发忘言息踵。处雄虹兮标颠。玉树青葱际天。口诵石室苔篇。坐饮金膏冷泉。烱如龙汉初年。横看晚霭岚沉。餐食沆瀣沦阴。微披蕙带兰襟。追和游山九吟。聊以陶铸尘心。采秋菊兮露沾。黄菁玉豉金盐。克牣丹房药奁。变化七乌九蟾。后天独秀苍黔。织落毛兮为衣。溪谷香窱迂威。骏狼荐暖长晖。弄彻梅轸兰徽。看舞素雪朔霏。解澌圆折璿流。回渊比心清眸。游䱁皎镜中浮。遐想惠施庄周。千载一朝同游。喜物论兮难齐。甘灭景兮云栖。鹪鹩何心驒騱。升高或斧之梯。谁言亨衢可跻。两无闷兮潜龙。岁寒后凋惟松。云林朝市雍容。达人何心摽踪。逝将往兮君从。
卜云林篇·其一
作者：杨慎
朝代：明

卜云林兮栖真。结灵茅兮远滨。迥与太初为邻。离世遗物绝尘。鱼鸟自来亲人。
卜云林篇·其七
作者：杨慎
朝代：明

横看晚霭岚沉。餐食沆瀣沦阴。微披蕙带兰襟。追和游山九吟。聊以陶铸尘心。
卜云林篇·其三
作者：杨慎
朝代：明

长谣凄凄锵锵。鸾雏凤伯相将。鹍鸡群晨成行。西天老胡文康。上云乐奏侜倡。
卜云林篇·其九
作者：杨慎
朝代：明

织落毛兮为衣。溪谷香窱迂威。骏狼荐暖长晖。弄彻梅轸兰徽。看舞素雪朔霏。
卜云林篇·其二
作者：杨慎
朝代：明

射干独立山椒。长松落落英摽。覆露玄云素朝。结璘郁仪相邀。景界一何参寥。
卜云林篇·其五
作者：杨慎
朝代：明

折酲晓踏瑶茸。琅玕琦玗交拥。柯攒叶抱花捧。重露成帏垂陇。晞发忘言息踵。
卜云林篇·其八
作者：杨慎
朝代：明

采秋菊兮露沾。黄菁玉豉金盐。克牣丹房药奁。变化七乌九蟾。后天独秀苍黔。
卜云林篇·其六
作者：杨慎
朝代：明

处雄虹兮标颠。玉树青葱际天。口诵石室苔篇。坐饮金膏冷泉。烱如龙汉初年。
卜云林篇·其十
作者：杨慎
朝代：明

解澌圆折璿流。回渊比心清眸。游䱁皎镜中浮。遐想惠施庄周。千载一朝同游。
卜云林篇·其十一
作者：杨慎
朝代：明

喜物论兮难齐。甘灭景兮云栖。鹪鹩何心驒騱。升高或斧之梯。谁言亨衢可跻。
卜云林篇·其十二
作者：杨慎
朝代：明

两无闷兮潜龙。岁寒后凋惟松。云林朝市雍容。达人何心摽踪。逝将往兮君从。
卜云林篇·其四
作者：杨慎
朝代：明

吟篁啸桐四清。间宫变徵希声。井公下博明琼。玉女投壶电生。炤景饮醴含情。
卧佛
作者：杨慎
朝代：明

金仙疲津梁，云卧恣天行。菩萨叹退位，未尽区中情。二谛凭谁解，松风与水声。
卧月引为钱节夫赋
作者：杨慎
朝代：明

昆明池上逢钱郎，青云为衣白霓裳。手持宝月金仙偈，口诵明星玉女章。自言五华峰头住，梦游玄圃樊桐路。御风学雾两无心，惟爱月华笼海树。少年名姓悬月中，老去犹充脩月户。月里仙人宋无忌，持斧吴刚作仙使。下界爱月升高丘，步虚一声龙白头。何如放舟卧明月，仰看银河天倒流。乘鸾翳凤过北斗，炤景煌煌酌天酒。玉兔为脯桂作薪，笑携吴宋两仙人。老蟾踏翻醉不醒，嫦娥起舞榆花春。
即事一绝
作者：杨慎
朝代：明

蘋末清风起，凉生近水楼。盈盈楼上女，齐唱楚江秋。
即席赠任棠山
作者：杨慎
朝代：明

红湿城中仙里，香霏阁下人家。幸遇风流地主，浑忘飘泊天涯。六彩狂呼琼略，百杯烂醉金沙。何日公寻黄石，壁津共泛灵槎。
即席赠樊九冈黄梓谷
作者：杨慎
朝代：明

中涪西蜀两高人，良会通家及上春。青岁挂冠甘隐逸，早时挥麈静风尘。身閒正好衔杯数，情洽何妨命驾频。更与衡门添盛事，聚星堂上继荀陈。
又别拟制一篇
作者：杨慎
朝代：明

紫霞西没白日阴，兰膏明烛洞房深。蛾飞迥向莲台度，萤爝平临桂炷沉。鹤露雁霜惊早寒，寸心斗酒奉君欢。火齐蟠烟全的皪，铜荷垂烬半阑干。座中碧玉好名倡，清曥曼㫽烂齐光。烛花剪作双胡蝶，蜡泪融成两凤皇。便面障眉扫蛾绿，搔头坠鬓渲鸦黄。绮结交窗窗拂曙，金鉔销香香满絮。星翻汉回柰若何，顾影徘徊送君去。
双燕曲
作者：杨慎
朝代：明

有鸟名飞燕，雄雌自相将。饮君玉池水，巢君文杏梁。美人当轩坐，恐涴罗衣裳。请君驱除之，君怜不忍伤。雏生八九子，娇爱比凤凰。鸣声何啾啾，闻我庭东厢。习飞还不远，堕坠双扉旁。主人戒庐儿，毛羽无摧戕。不啄五株桃，不啑五亩粱。秋风从西起，翩翩向南翔。昔为黄口儿，今为乌衣郎。辞巢谢主人，华屋恩难忘。愿主寿千岁，岁岁巢君堂。
双燕曲
作者：杨慎
朝代：明

有鸟名飞燕，雄雌自相将。饮君玉池水，巢君文杏梁。美人当轩坐，恐涴罗衣裳。请君驱除之，君怜不忍伤。雏生八九子，娇爱比凤皇。鸣声何啾啾，闻我庭东厢。习飞还不远，堕坠双扉旁。主人戒庐儿，毛羽无摧戕。不啄五株桃，不啑五亩粱。秋风从西起，翩翩向南翔。昔为黄口儿，今为乌衣郎。辞巢谢主人，华屋恩难忘。愿主寿千岁，岁岁巢君堂。
双节篇为参戎郭云屏二母
作者：杨慎
朝代：明

周南摽李兰，卫风咏柏舟。淑闻播三族，苦节传千秋。郭门有双节，今古与同俦。千金护襁褓，九原安松楸。保抱自黄口，相依到白头。仍云继阀阅，将星绍箕裘。天道岂无知，世泽楚水流。丛桂既林森，慈竹还脩脩。令伯陈情表，惓惓思报刘。圣代倚长城，岂容归林丘。不日丝与纶，封章下冕旒。我歌双节篇，石室他年收。
双鱼铺
作者：杨慎
朝代：明

岧岧山上亭，上有双鱼字。回顾望新城，欲将双鱼寄。泛泛东水流，蘋藻相蒙翳。钓竿何袅袅，鱼尾何曾丽。缄意付归风，日暮江之汜。
发安宁
作者：杨慎
朝代：明

悠悠戎旅情，甲鼍汨吾征。征马谙旧路，飞鸿戴前旌。倭迟此周道，来往非夷庚。东君怜衰朽，假我以新晴。
古怨
作者：杨慎
朝代：明

游树正丰茸，清防深几重。金星长乐漏，璧月景阳钟。扫粉赵飞燕，捲衣秦祖龙。妆成独不见，倾国为谁容。
古意
作者：杨慎
朝代：明

生长芝兰小名，嫁得庐江仲卿。罗带同心羞结，金钗两股牵情。行雨行云窈窕，非烟非雾轻盈。愁见远山凝黛，催人咫人离程。
古歌寄卢思邵
作者：杨慎
朝代：明

我所思兮在石湖，欲往从之无轻舻，晨朝远望尽平芜。美人赠我白象签，何以报之苍玉铦。路远莫致倚烦厌，何为怀忧心出潸。我所思兮在笔溪，欲往从之无轻輗，夙昔梦见烟水迷。美人赠我文锦带，何以报之砑光贝。路远莫致倚蕉萃，何为怀忧心惋愦。
古歌寄卢思邵·其一
作者：杨慎
朝代：明

我所思兮在石湖，欲往从之无轻舻，晨朝远望尽平芜。美人赠我白象签，何以报之苍玉铦。路远莫致倚烦厌，何为怀忧心出潸。
古歌寄卢思邵·其二
作者：杨慎
朝代：明

我所思兮在笔溪，欲往从之无轻輗，夙昔梦见烟水迷。美人赠我文锦带，何以报之砑光贝。路远莫致倚蕉萃，何为怀忧心惋愦。
古艳曲
作者：杨慎
朝代：明

皎皎复盈盈，倾国更倾城。珊瑚丝结网，苕华玉篆名。宫女多相妒，非关君薄情。掩颦来玉塞，顾影恋金门。翠烛劳光彩，银屏役梦魂。罗衣香未歇，犹是汉宫恩。
古艳曲·其一
作者：杨慎
朝代：明

皎皎复盈盈，倾国更倾城。珊瑚丝结网，苕华玉篆名。宫女多相妒，非关君薄情。
古艳曲·其二
作者：杨慎
朝代：明

掩颦来玉塞，顾影恋金门。翠烛劳光彩，银屏役梦魂。罗衣香未歇，犹是汉宫恩。
合州舟中次韵王孔昭
作者：杨慎
朝代：明

驰晖易逝发难玄，屈指惊心二十年。北渚离愁芳草外，东风归信落花前。烟开巴峡铜梁秀，月照涪江石镜圆。栩栩瀛洲还旧梦，嘤嘤乔木又新篇。
合欢咏
作者：杨慎
朝代：明

可怜合欢树，生我庭东厢。枝枝相纠结，叶叶复飘扬。烟交疑覆帐，风散若分香。戢华践西柳，开艳启东桑。周诗惊采绿，楚梦感昏黄。赠君以蠲忿，与妾同芬芳。
吊孟拾遗
作者：杨慎
朝代：明

骆谷鸾舆再播移，横流沧海广明时。刑馀周召田中令，地下逢干孟拾遗。赤水探珠迷象罔，青霄蚀月任蟆颐。怀沙沉石何曾问，帐殿毬宫总不知。
同祝鸣和锦江泛舟
作者：杨慎
朝代：明

八月茅花水，诸天桂子风。追凉琪树底，击汰锦亭东。人境嚣尘隔，仙曹逸兴同。城楼钟欲动，斜照带微红。
后河激歌·其二
作者：杨慎
朝代：明
体裁：古风

翡翠为竿兮虹蜺为丝。拾海月兮采江离。�鱼媵兮慒龙妃。芦中兮怊倡空悲。前有樽酒兮羞以滇芝。君不醉兮曷归。
后神楼曲
作者：杨慎
朝代：明

安期昔制神楼散，射陂今作神楼曲。神楼主人南坦翁，欲往从之限空谷。吾闻仙家五城十二楼，樊桐方丈绕瀛州。长风引舟不可到，环中根像空神游。坦翁元是神仙流，何年飘然下丹丘。天庭摛藻掞鸾鹤，云軿立仗鸣华骝。北斗南宫不肯住，挂冠归来营莬裘。碧澜罨画开苕霅，紫烟萦带彩云夹。新波菱榜泛青翰，过雨蘋风爽乌帢。人间九罭播声诗，天上五龙传睡法。青李遥看尺牍来，雀罗净扫昏眸开。尻轮神马驰万里，坐我赤明龙汉台。一气孔神存中夜，手翳华芝海若诧。中有真人巾金巾，授以灵文老复姹。玄珠累累苍玉鸣，烽沉柝阒歌太平。丰屋天翔鬼瞰室，庙谟何用谈佳兵。游仙梦觉闻清啸，载赓清润连清调。愿从广成顺下风，肯许襄童窥末照。咸池濛汜纷如驰，扶起混沌须神医。他年合遇神楼散，约公海上寻安期。
后神楼曲
作者：杨慎
朝代：明
体裁：古风

安期昔制神楼散，射陂今作神楼曲。神楼主人南坦翁，欲往从之限空谷。吾闻仙家五城十二楼，樊桐方丈绕瀛州。长风引舟不可到，环中根像空神游。坦翁元是神仙流，何年飘然下丹丘。天庭摛藻掞鸾鹤，云軿立仗鸣华骝。北斗南宫不肯住，挂冠归来营菟裘。碧澜罨画开苕霅，紫烟萦带彩云夹。新波菱榜泛青翰，过雨蘋风爽乌帢。人间九罭播声诗，天上五龙传睡法。青李遥看尺牍来，雀罗净扫昏眸开。尻轮神马驰万里，坐我赤明龙汉台。一气孔神存中夜，手翳华芝海若诧。中有真人巾金巾，授以灵文老复姹。玄珠累累苍玉鸣，烽沉柝阒歌太平。丰屋天翔鬼瞰室，庙谟何用谈佳兵。游仙梦觉闻清啸，载赓清润连清调。愿从广成顺下风，肯许襄童窥末照。咸池濛汜纷如驰，扶起混沌须神医。他年合遇神楼散，约公海上寻安期。
后缓声歌
作者：杨慎
朝代：明

泽藏之山，必有陆沉之波。物或反其常，君将柰之何。雌骁难为雄，斧小不胜柯。心之忧矣歌且讹。复思入淮之爵，必有飞海之鳐。披枝且害心，繁实多陨条。吐珠谁不含，曼䎼能无招。心之忧矣歌且谣。
吕呈贡送官烛柏炭
作者：杨慎
朝代：明

冷落蒹葭水一方，春风桃李近河阳。烛明丈室散花地，炭炽仙家雕玉房。酒伴掀髯呼博塞，歌童炙手暖笙簧。盈盈相望还相忆，剡曲溪边兴未忘。
听歌
作者：杨慎
朝代：明
体裁：七言律诗

彩云天外驻行杯，明月楼前引上才。红颊绽时银烛烂，翠眉低处玉山颓。飘飖侠客游燕市，窈窕仙娥下楚台。千载王郎风韵在，倩君重唱夕阳开。
吴楚行
作者：杨慎
朝代：明
体裁：乐府曲辞

神女巫山上，西施越网中。朝云迷楚国，夕露满吴宫。舞榭青枫树，歌台绿蕙丛。伍员魂已断，宋玉赋休工。
吴楚行
作者：杨慎
朝代：明

神女巫山上，西施越网中。朝云迷楚国，夕露满吴宫。舞榭青枫树，歌台绿蕙丛。伍员魂巳断，宋玉赋休工。
周五津寄锦笺并柬杨双泉
作者：杨慎
朝代：明

谁制鸾笺迥出群，云英腻白粲霜氛。薛涛井上凝清露，江令筵前擘綵云。窈窕翠藤盘侧理，连环香玉剪回文。老来无复生花梦，锦字泥缄付墨君。
周彦通侍御秋斋
作者：杨慎
朝代：明

北斗临茅宇，西山出蕙楼。凉风吹玉树，明月下金丘。歌对梧桐语，辞因丛桂留。高人耽吏隐，不是采真游。凤皇巢扈阁，蟋蟀在西堂。庐是承明地，园非避世墙。清琴宵弄月，白简昼飞霜。采采篱边菊，相期重晚芳。
周彦通侍御秋斋·其一
作者：杨慎
朝代：明

北斗临茅宇，西山出蕙楼。凉风吹玉树，明月下金丘。歌对梧桐语，辞因丛桂留。高人耽吏隐，不是采真游。
周彦通侍御秋斋·其二
作者：杨慎
朝代：明

凤皇巢扈阁，蟋蟀在西堂。庐是承明地，园非避世墙。清琴宵弄月，白简昼飞霜。采采篱边菊，相期重晚芳。
和余懋忠青衣别后追寄之作
作者：杨慎
朝代：明

抽簪画江沙，写出肠断词。遥寄百里人，见君昨夜思。昨夜复今朝，百里又千里。欢游坐成隔，乖离从此始。乖离渺何许，异国犹乡土。云从青衣来，月自峨眉吐。云月两悠悠，光景为君留。因之托宵梦，远到海西头。
和方思道毛坞之什
作者：杨慎
朝代：明

冉冉孤生竹，迟此方苞月。玉节本璘珣，孚尹亦旁达。丛棘纷纠缠，兴言谁剪伐。诗人执斧柯，君子在林樾。朝看清阴成，暮听商飙发。一歌猗兰荣，再占泰茅拔。不有栽培心，曲直竟何掘。袅袅杉上藤，翳此荒水滨。蛇蚓一以结，虬龙何申申。清风扇中壤，渥露漙高旻。奇树既有华，散木亦有身。岁寒异凋谢，发生何齐匀。匏瓜徒自系，持此叹迷津。谁当贡衢室，上与阶蓂伦。愔愔灶觚桐，采自樵人坞。徽轸不得荐，槫栌亦何补。况复近庖厨，宫商委泥土。哲匠秉清规，知音慕中古。正声归雅琴，俚耳蔺簧鼓。中郎不可见，虎贲犹堪取。何时期幽寻，渌水游春渚。育育榼中鲤，本是充庖鱼。戢鳞隐文章，骈首相沫濡。豫且下清泠，元君梦玄夫。品物虽异流，共戚亦通娱。但取庄生乐，那知子产愚。放之悠然逝，相忘于江湖。谁言尔为尔，自信吾忘吾。
和方思道毛坞之什·其一
作者：杨慎
朝代：明

冉冉孤生竹，迟此方苞月。玉节本璘珣，孚尹亦旁达。丛棘纷纠缠，兴言谁剪伐。诗人执斧柯，君子在林樾。朝看清阴成，暮听商飙发。一歌猗兰荣，再占泰茅拔。不有栽培心，曲直竟何掘。
和方思道毛坞之什·其三
作者：杨慎
朝代：明

愔愔灶觚桐，采自樵人坞。徽轸不得荐，槫栌亦何补。况复近庖厨，宫商委泥土。哲匠秉清规，知音慕中古。正声归雅琴，俚耳蔺簧鼓。中郎不可见，虎贲犹堪取。何时期幽寻，渌水游春渚。
和方思道毛坞之什·其二
作者：杨慎
朝代：明

袅袅杉上藤，翳此荒水滨。蛇蚓一以结，虬龙何申申。清风扇中壤，渥露漙高旻。奇树既有华，散木亦有身。岁寒异凋谢，发生何齐匀。匏瓜徒自系，持此叹迷津。谁当贡衢室，上与阶蓂伦。
和方思道毛坞之什·其四
作者：杨慎
朝代：明

育育榼中鲤，本是充庖鱼。戢鳞隐文章，骈首相沫濡。豫且下清泠，元君梦玄夫。品物虽异流，共戚亦通娱。但取庄生乐，那知子产愚。放之悠然逝，相忘于江湖。谁言尔为尔，自信吾忘吾。
和章水部沙坪茶歌
作者：杨慎
朝代：明

玉垒之关宝唐山，丹危翠险不可攀。上有沙坪寸金地，瑞草之魁生其间。芳芽春茁金鸦觜，紫笋时抽锦豹斑。相如凡将名最的，谱之重见毛文锡。洛下卢仝未得尝，吴中陆羽何曾觅。逸味盛誇张景阳，白兔楼前锦里傍。贮之玉盌蔷薇水，拟以帝台甘露浆。聚龙云，分麝月，苏兰薪桂清芬发。参隅迢递渺天涯，玉食何由献金阙。君作茶歌如作史，不独品茶兼品士。西南侧陋阻明扬，官府神仙多蔽美。君不闻夜光明月，投人按剑嗔。又不闻拥肿蟠木，先容为上珍。
和章水部沙坪茶歌
作者：杨慎
朝代：明
体裁：古风

玉垒之关宝唐山，丹危翠险不可攀。上有沙坪寸金地，瑞草之魁生其间。芳芽春茁金鸦觜，紫笋时抽锦豹斑。相如凡将名最的，谱之重见毛文锡。洛下卢仝未得尝，吴中陆羽何曾觅。逸味盛誇张景阳，白兔楼前锦里傍。贮之玉碗蔷薇水，拟以帝台甘露浆。聚龙云，分麝月，苏兰薪桂清芬发。参隅迢递渺天涯，玉食何由献金阙。君作茶歌如作史，不独品茶兼品士。西南侧陋阻明扬，官府神仙多蔽美。君不闻夜光明月，投人按剑嗔。又不闻拥肿蟠木，先容为上珍。
咏史
作者：杨慎
朝代：明

月仗云门五彩毬，御前争赌最先筹。须臾赢得西川印，便脱青衣拥碧油。
咏史
作者：杨慎
朝代：明

月仗云门五彩球，御前争赌最先筹。须臾赢得西川印，便脱青衣拥碧油。
咏堠子
作者：杨慎
朝代：明

鼍记轩辕鼓，龟升夏禹图。兜零清紫塞，寓望拱皇都。水隔生烟直，山遮落照孤。遒人春振铎，亭长晚吹菰。原树遥分荠，城荒远辨芜。淋铃蜀栈雨，疲旆楚江舻。客思虚悲梗，吾生实射弧。骖騑逵自达，兔鹿径休迂。
咏柳
作者：杨慎
朝代：明

垂杨垂柳管芳年，飞絮飞花媚远天。金距斗鸡寒食后，玉蛾翻雪暖风前。别离江上还河上，抛掷桥边与路边。游子魂锁青塞月，美人肠断翠楼烟。
咏梅九言
作者：杨慎
朝代：明

昨夜小春十月微阳回，绿萼梅蕊早傍南枝开。折赠未寄陆凯陇头去，相思忽到卢仝窗下来。歌残《水调》沉珠明月浦，舞破山香碎玉凌风台。错恨高楼三弄叫云笛，无柰二十四番花信催。
咏梅九言（元僧高峰有此作）
作者：杨慎
朝代：明

昨夜小春十月微阳回，绿萼梅蕊早傍南枝开。折赠未寄陆凯陇头去，相思忽到卢仝窗下来。歌残《水调》沉珠明月浦，舞破山香碎玉凌风台。错恨高楼三弄叫云笛，无奈二十四番花信催。
咏琵琶
作者：杨慎
朝代：明

回窗映华表，连环系锦绦。桃叶双鬟小，枫香一调高。牛羊上青冢，狐兔没黄蒿。留宾芳夜促，且欲醉蒲桃。
咏端溪砚廿韵示儿
作者：杨慎
朝代：明
体裁：五言排律

瑞石出端溪，灵陶琢已齐。缁磷开浑沌，清越夺琳圭。龙尾仙翁棹，羊肝彦士刲。浴毫轻似染，囚墨腻于瑿。朏月沉泓北，涔云度岊西。影寒归黑帝，光鉴比玄妻。羡起圆如璧，纹回曲似堤。藏春留琲瓃，敲日响玻瓈。呵润能欺础，涵星讵照黧。未央无古瓦，函谷失澄泥。儿爱莲蓬洗，奴顽竹节携。研山铭可记，壶岭价应低。吮笔浆含蚌，祛尘匣斲犀。谗邪忧吕望，博厚景宣尼。绮思生松黛，讹音辩彩霓。寸田丰�稏，勺水跃鲸鲵。藻翰歌麟趾，勋华借兔蹄。逝将翔沼凤，幸勿厌家鸡。巴峤薪当荷，雄池草正萋。玉蟾徵旧梦，金马拟新题。
咏端溪砚廿韵示儿
作者：杨慎
朝代：明

瑞石出端溪，灵陶琢巳齐。缁磷开浑沌，清越夺琳圭。龙尾仙翁棹，羊肝彦士刲。浴毫轻似染，囚墨腻于瑿。朏月沉泓北，涔云度岊西。影寒归黑帝，光鉴比玄妻。羡起圆如璧，纹回曲似堤。藏春留琲瓃，敲日响玻瓈。呵润能欺础，涵星讵照黧。未央无古瓦，函谷失澄泥。儿爱莲蓬洗，奴顽竹节携。研山铭可记，壶岭价应低。吮笔浆含蚌，祛尘匣斲犀。谗邪忧吕望，博厚景宣尼。绮思生松黛，讹音辩彩霓。寸田丰？稏，勺水跃鲸鲵。藻翰歌麟趾，勋华借兔蹄。逝将翔沼凤，幸勿厌家鸡。巴峤薪当荷，雄池草正萋。玉蟾徵旧梦，金马拟新题。
咏箐底香花
作者：杨慎
朝代：明

滇海花名箐底香，山矾风味水仙妆。琼枝本是天边种，零落遐荒四拾霜。
咏绳桥
作者：杨慎
朝代：明

度索寻橦国，升猱饮狖形。俯窥愁净绿，仰睇失空青。雨过苔絙湿，风来箐雾腥。天将限夷夏，何用罪坤灵。
咏荔枝
作者：杨慎
朝代：明

萍实楚江浮赤日，桃花秦洞粲红霞。试将海内芳蕤数，敢并江阳荔子誇。云液留香凝重锦，冰丸映肉捲轻纱。美人钗股双双缀，肯掷潘郎满钿车。
咏雾淞（有序）
作者：杨慎
朝代：明
体裁：七言律诗

怪得天鸡误晓光，青腰玉女试银妆。琼敷缀叶齐如剪，瑞树开花冷不香。月白讵迷三里雾，云黄先兆万家箱。贫儿饭瓮歌声好，六出何须贺谢庄。
咏霜
作者：杨慎
朝代：明

天驷粲寒芒，青腰骋素妆。珠帘银蒜白，金井碧梧黄。汉署宵钟彻，胡庭晓角长。礼貂无暖色，坐待烛龙光。
咏风扇寄珥江
作者：杨慎
朝代：明

飙轮木羽引凉多，金伏朱炎奈尔何。姑射冰姿堪作对，山阴雪兴可能过。婆娑影里怀琼树，蹀躞声中想玉珂。便拟千觞河朔饮，仍听一曲洞仙歌。
咸阳
作者：杨慎
朝代：明

帝里繁华歇，神皋岁月多。秦城依北斗，渭水象天河。颓堞无遗土，惊川有逝波。丘陵沉霸气，松柏起悲歌。
哭徐用先
作者：杨慎
朝代：明

子卿还绝漠，贾谊返长沙。共喜天才定，俄惊日已斜。颓峰萦九折，逝水绕三巴。挂剑应无地，飞蓬惨泪笳。
唐僖宗行宫遗础次熊尚弼侍御韵
作者：杨慎
朝代：明

唐帝行宫有露台，础莲几度换春苔。军容再向蚕丛狩，王气遥从骆谷来。万里山川神骏老，五更风雨杜鹃哀。始知蜀道蒙尘驾，不及胡僧渡海杯。
唐多令·中秋与夺客泛舟
作者：杨慎
朝代：明

飞镜露云头。金波水面浮。水晶宫、今夜中秋。唤取官奴吹玉笛，香雾湿，锦云留。二客亦风流。螂川泛小舟。问何如、赤壁黄州。坡老有灵应鼓掌，天地寄浮蝣。
善哉行
作者：杨慎
朝代：明

夏夜苦短，冬夜苦长。日月既逝，春华秋霜。山川嵯峨，悬日孔多。岂无车辕，淹留匪他。兽有朋携，鸟有群飞。顾瞻中林，旦往夕归。海色东起，明星晨坠。美人在远，寝不聊寐。同心异乡，意遐思长。思耒何如，弹琴中商。附书来鸿，翩翩空疾。愿尔千里，勿遇缯繂。
喜任苍岩至招之饮
作者：杨慎
朝代：明

还家不落新春后，征棹先逢旧雨前。绣被唤回巫峡梦，锦囊剩有蜀江篇。垂垂梅蕊犹凝雪，濯濯杨枝欲吐烟。好是玉盘传菜日，共酣金醴媚椒天。
喜周木泾工部复至滇
作者：杨慎
朝代：明

吴门滇徼两心期，河草江梅一岁时。朗月肯教玄度共，碧云知为惠休移。好音起夜忘衰病，喜气先春回暖姿。华顶温泉俱旧约，似留仙赏待新诗。
喜浮桥成
作者：杨慎
朝代：明

腊尾江头绽早梅，浮梁银汉亘昭回。不须桂楫迎桃叶，步步金莲夜夜来。
喜迁莺·寄胡在轩且约高峣之会
作者：杨慎
朝代：明

东风如剪。早见芍药努牙，牡丹生卵。雕楹深笼，芳屏曲护，珍重春工犹浅。回首上林，何处金蕊，玉房心懒。吟笔健，认香山白傅，徘徊华馆。看花君具眼。击钵诗成，刻烛无妨短。目送孤鸿，手提双鲤，一水盈盈未远。何日棠舟，兰棹飞下，云涛千转。日暮也。望昆明天外，碧云初卷。
喜迁莺·贺薛曲泉抚台旌奖
作者：杨慎
朝代：明

青阳有脚。喜五马重临，江阳城郭。南定云开，西岷波静，帘卷风清幕。旱魃化为甘雨露，祷不须泥鹤。兆万宝，咏千箱四野，丰年如约。斟酌。曾见说，老手剧郡，利器无盘错。犬吠花村，鱼游春水，桴鼓长闲却。伫闻考绩薇垣，复报荐名荷橐。计晨夕，莺迁燕贺，金明紫渥。
喜迁莺·贺薛曲泉抚台旌奖
作者：杨慎
朝代：明
体裁：词

青阳有脚。喜五马重临，江阳城郭。南定云开，西岷波静，帘捲风清幕。旱魃化为甘雨露，祷不须泥鹤。兆万宝，咏千箱四野，丰年如约。斟酌。曾见说，老手剧郡，利器无盘错。犬吠花村，鱼游春水，桴鼓长闲却。伫闻考绩薇垣，复报荐名荷橐。计晨夕，莺迁燕贺，金明紫渥。
喜雨
作者：杨慎
朝代：明

高阁凭阑暑气沉，寒山银竹映森森。云从太华仙人掌，风入兰台宋玉襟。霖雨不关胥靡梦，荷锄聊慰老农心。木桃投赠须君和，？醁浮香喜自斟。
喜雨
作者：杨慎
朝代：明
体裁：七言律诗

高阁凭阑暑气沉，寒山银竹映森森。云从太华仙人掌，风入兰台宋玉襟。霖雨不关胥靡梦，荷锄聊慰老农心。木桃投赠须君和，�醁浮香喜自斟。
嘉州刘介川进士母寿诗
作者：杨慎
朝代：明

阿母瑶池翠水渟，生儿共道得宁馨。金仙元住岷峨国，宝婺遥连奎壁星。蕊榜已看秋桂绿，兰台行校夜藜青。三江化作长春酒，戏綵恒斟爱日亭。
嘉州壁津
作者：杨慎
朝代：明

壁津渔火照江城，城下滩声彻夜鸣。寒笛莫吹杨柳曲，故园回首不胜情。
嘉州江上邂逅李蟠峰天使即事
作者：杨慎
朝代：明

皇华原隰素丝行，仙里庭闱綵服明。家庆国哀同尽节，望云就日总含情。留连结桂桡相倚，邂逅班荆盖共倾。抱病江天淹戍客，烦君传语碧鸡城。
嘉州登舟
作者：杨慎
朝代：明

马上风尘倦，登舟似到家。雨晴凉意足，含笑对江花。
嘉陵江
作者：杨慎
朝代：明

嘉陵江水向西流，乱石惊滩夜未休。岩畔苍藤悬日月，崖边瑶草记春秋。板居未变先秦俗，刳木犹疑太古舟。三十六程知远近，试凭高处望刀州。
嘉陵江
作者：杨慎
朝代：明

嘉陵江水向西流，乱石惊滩夜未休。嵓畔苍藤悬日月，崖边瑶草记春秋。板居未变先秦俗，刳木犹疑太古舟。三十六程知近远，试凭高处望刀州。
四月二日雨中拨闷
作者：杨慎
朝代：明
体裁：七言绝句

零雨崇朝不下楼，开窗烟外见渔舟。今年四月寒犹在，坐拥红炉送酒筹。
四月五日夜与叙庵末庵乐庵得庵话别集句
作者：杨慎
朝代：明

鼎鼎百年内，一别一回老。欲知万里情，坐对青灯晓。
四月十一日喜雨柬妹丈刘珥江周五津
作者：杨慎
朝代：明

舟胶水浅似坳堂，忽尔宵残雨送凉。原色未须歌涤涤，滩声最喜听浪浪。望中笑电生矫矢，梦里雷车借阿香。便注仙瓢倾马背，尽回焦土作金穰。南浦新声喜雨篇，不须艳曲唱婵娟。惠连池草偕灵运，杜甫檐花对郑虔。巳见清风生羽扇，更闻流水入琴弦。蜜云龙茗劳珍贶，好试东城解玉泉。
四月十一日喜雨柬妹丈刘珥江周五津·其一
作者：杨慎
朝代：明

舟胶水浅似坳堂，忽尔宵残雨送凉。原色未须歌涤涤，滩声最喜听浪浪。望中笑电生矫矢，梦里雷车借阿香。便注仙瓢倾马背，尽回焦土作金穰。
四月十一日喜雨柬妹丈刘珥江周五津·其二
作者：杨慎
朝代：明
体裁：七言律诗

南浦新声喜雨篇，不须艳曲唱婵娟。惠连池草偕灵运，杜甫檐花对郑虔。已见清风生羽扇，更闻流水入琴弦。蜜云龙茗劳珍贶，好试东城解玉泉。
四月十一日喜雨柬妹丈刘珥江周五津·其二
作者：杨慎
朝代：明

南浦新声喜雨篇，不须艳曲唱婵娟。惠连池草偕灵运，杜甫檐花对郑虔。巳见清风生羽扇，更闻流水入琴弦。蜜云龙茗劳珍贶，好试东城解玉泉。
四月廿日侍班纪事次金鹤卿韵
作者：杨慎
朝代：明

全殿朱表引陛前，紫微清跸从乾旋。登庸已卜璿玑正，顾命先从玉凡传。雨露恩垂周壤遍，星辰影动泰阶连。词臣况有如椽笔，好学压褒颂得贤。
园池春晚图
作者：杨慎
朝代：明

方塘含广漪，名园饶杂英。花虫丰茸戏，水鸟间关鸣。啁？既万态，藿蘼又千名。锦纯夺艳色，笙簧无雅声。声色知可玩，冶游空复情。青云从东驶，白日向西倾。还思玄洲路，远访丹丘生。
园池春晚图
作者：杨慎
朝代：明
体裁：五言排律

方塘含广漪，名园饶杂英。花虫丰茸戏，水鸟间关鸣。啁�既万态，藿蘼又千名。锦纯夺艳色，笙簧无雅声。声色知可玩，冶游空复情。青云从东驶，白日向西倾。还思玄洲路，远访丹丘生。
圆照寺
作者：杨慎
朝代：明

横枕山窗里，月明林影动。禅心烱不眠，宁有巴山梦。
圣泉篇赠韩石溪
作者：杨慎
朝代：明

龙图天生水，羲画山出泉。㒽兹觱沸流，肇彼浑沌年。盈涸在顷刻，消息同坤乾。尘刹变潮夕，亿垓无贸迁。帝台盎浆仄，神瀵壶岭颠。冰雪姑射质，风露绰约仙。窦云腾潏潏，泓月涵娟娟。虾须穿皎镜，蟹眼瞭沦涟。岷觞衍游圣，坳舟喻思玄。迷踪鬼方雾，蕴真罗甸烟。讵逢陆羽品，那遇桑钦传。名公纡胜引，嘉招陶芳筵。折简开荟蔚，飞觥延霁天。玉珂袅重巘，金艾明华田。碧潋洒柔翰，翠微铿洞弦。临源称混混，倚谷望芊芊。严闉鼜鼓动，回溪蕡烛然。荒涂欣良会，兴言遂成篇。
圣灯寺
作者：杨慎
朝代：明

苍烟丛里圣灯红，火齐萤辉照远空。元是枫林霜叶下，露华光泫月明中。
垂杨篇（楚雄苴力桥有垂柳一株，婉的可爱，
作者：杨慎
朝代：明

灵和殿前艳阳时，忘忧馆里光风吹。千门万户旌旗色，九陌三条雨露滋。苍凉苑日笼燕甸，缥缈宫云覆京县。芳树重重归院迷，飘花点点临池见。临池归院总仙曹，应制分题竞彩毫。诏乘西第将军马，诗夺东方学士袍。金明绿暗留烟雾，旧燕新莺换朝暮。只知眉黛为君颦，肯信腰肢有人妒。从此沈沦万里身，可怜憔悴四经春。支离散木甘时弃，攀折荒亭委路尘。摇落秋空上林远，婆娑生意华年晚。肠断关山明月楼，一声横笛清霜坂。
垂柳篇
作者：杨慎
朝代：明

灵和殿前艳阳时，忘忧馆里光风吹。千门万户旌旗色，九陌三条雨露滋。苍凉苑日笼燕甸，缥缈宫云覆京县。芳树重重归院迷，飘花点点临池见。临池归院总仙曹，应制分题竞彩毫。诏乘西第将军马，诗夺东方学士袍。金明绿暗留烟雾，旧燕新莺换朝暮。只知眉黛为君颦，肯信腰肢有人妒。从此沉沦万里身，可怜憔悴四经春。支离散木甘时弃，攀折荒亭委路尘。摇落秋空上林远，婆娑生意华年晚。肠断关山明月楼，一声横笛清霜坂。
塞垣瑞鹧鸪·檃括唐诗以补唐曲
作者：杨慎
朝代：明

秦时明月玉弓悬。汉塞黄河锦带连。都护羽书飞瀚海，单于猎火照甘泉。莺闺燕阁年三五，马邑龙堆路十千。谁起东山安石卧，为君谭笑静烽烟。
夏五亢旱弥旬曲泉薛公精禋露祷霖雨应辰农望既欣道暍亦起诗以志喜
作者：杨慎
朝代：明

漫拟休琏戏广川，土龙泥鹤尽成捐。风云忽送三更雨，庭院如鸣百道泉。云汉于今无旱魃，甫田自古有丰年。吾庐坐爱凉如洗，好续兰台赋䬃然。
夏五亢旱弥旬曲泉薛公精禋露祷霖雨应辰农望既欣道暍亦起诗以志喜
作者：杨慎
朝代：明
体裁：七言律诗

漫拟休琏戏广川，土龙泥鹤尽成捐。风云忽送三更雨，庭院如鸣百道泉。云汉于今无旱魃，甫田自古有丰年。吾庐坐爱凉如洗，好续兰台赋飒然。
夏夕
作者：杨慎
朝代：明

湘水鱼鳞冷簟文，博山虫篆罢炉薰。开窗对影延新月，坐爱金波洗火云。
夏日抱病幽居
作者：杨慎
朝代：明

抱病闭门谁与同，隐几焚香长夏中。槐花细洒鹅黄雪，芭蕉斜扇青鸾风。蚊雷无赖鼓昏黑，萤火多情流暝红。墨池过雨积新溜，一部鸣哇何大雄。
夏日登毗卢阁
作者：杨慎
朝代：明

赫曦改东陆，鲜飙转南薰。炎歊深城府，清泠阻江濆。隐几倦文竹，紬书厌香芸。眷言承明侣，肃此尘外群。仙梯驾虹出，梵阁排霞分。攀楹低白日，对槛俯朱云。圆方鹄举见，参差鸾歌闻。意树鸣天籁，禅枝绕烟芬。斜景敛平霭，飞雨洒高雯。金罍引清酌，玉麈生凉氛。兴谣吐云藻，摇笔挥风斤。香留荀令榻，书染羊欣群。奇赏真四美，同咏惭五君。
夏松泉太宰寿诗
作者：杨慎
朝代：明

赤舄归来鬓未星，紫垣光燄照涪陵。山中宰相无尘事，河上仙翁有道经。春色又惊梅蕊白，薰风几换荔枝青。停云问月多篇咏，何日沧浪一共听。
夏雨
作者：杨慎
朝代：明

微凉生细雨，半夜似新秋。玉轸琴丝缓，金炉香气浮。檐花溅碎滴，地镜俯清流。东阁多閒暇，西池好倡酬。
夏雨不绝柬张蜀望
作者：杨慎
朝代：明

南滇六月朱夏凉，叠叠云岚浮晓光。林花含笑远天静，江草唤愁终日长。阑风伏雨淹客路，回谷深溪非我乡。城隅隔手不相见，车马经过淋潦妨。
夕上江陵
作者：杨慎
朝代：明

荧荧沙市灯，紞紞黄潭鼓。悠悠隐后帆，遥遥认前渚。水落沙溆宽，雁声惊早寒。舟子夜不寐，北风吹雀竿。
夕上江陵·其一
作者：杨慎
朝代：明

荧荧沙市灯，紞紞黄潭鼓。悠悠隐后帆，遥遥认前渚。
夕上江陵其二
作者：杨慎
朝代：明
体裁：五言绝句

水落沙溆宽，雁声惊早寒。舟子夜不寐，北风吹雀竿。
夕泊江陵
作者：杨慎
朝代：明

西陵白雪晴，南浦绿波生。海燕先春至，沙禽恒夜惊。竹房灯下市，花舫月中筝。且醉桑郎酒，休伤萍客情。
夕泊江陵
作者：杨慎
朝代：明

西陵白雪晴，南浦绿波生。海燕先春至，沙禽恒夜惊。竹房灯下市，菱舫月中筝。且醉桑郎酒，休伤萍客情。
夜宿玉池
作者：杨慎
朝代：明

投辖多情信宿留，长河未曙夜悠悠。池停蛙鼓雨初霁，窗静蚊雷风乍秋。寻壑经丘殊窈窕，谈玄举白更风流。名园已到终嫌晚，还拟山阴雪夜舟。
夜次宁郭
作者：杨慎
朝代：明

风急毳裘轻，关河向晚程。星从鸦背出，月傍马头生。雪店悬灯影，寒谯送角声。乡园知日远，夜夜梦瑶京。
夜泊
作者：杨慎
朝代：明

夜泊中嵓下，扁舟对万峰。一星高岸火，几杵上方钟。水落滩声急，云低雨意浓。何人吹铁笛，潭下恼鱼龙。
夜行安庆
作者：杨慎
朝代：明
体裁：五言绝句

风顺月仍明，扁舟半夜行。鸡鸣问前路，已近九江城。
夜行安庆
作者：杨慎
朝代：明

风顺月仍明，扁舟半夜行。鸡鸣问前路，巳近九江城。
夜郎曲
作者：杨慎
朝代：明

夜郎城桐梓，原东堞垒平。村民如野鹿，犹说翰林名。夜郎溪槃木，阴中半景西。渔舟投树宿，水鸟逗花啼。夜郎歌汉宫，曾取教秦娥。竹枝传窈纠，杨柳转猗傩。
夜郎曲·其一
作者：杨慎
朝代：明

夜郎城桐梓，原东堞垒平。村民如野鹿，犹说翰林名。
夜郎曲·其三
作者：杨慎
朝代：明

夜郎歌汉宫，曾取教秦娥。竹枝传窈纠，杨柳转猗傩。
夜郎曲·其二
作者：杨慎
朝代：明

夜郎溪槃木，阴中半景西。渔舟投树宿，水鸟逗花啼。
大中丞百川张公招饮静居寺十四韵
作者：杨慎
朝代：明

韶序届仲春，迟晷正骀荡。好音流晛睆，时服改纤纩。英衮枉嘉招，夙驾东闉仗。祗园敞静居，香灯护龙象。名言析秋毫，陆海披珍藏。稔岁华黍礼，乐郊天丝飏。曲水迹非陈，斜川图可仰。披雾吟泬寥，谋野乘闲矌。晏粲倚文翁，式遏怀葛亮。下走本陈人，汎爱容衰恙。芰制厕端旒，尘容醉清？。信宿枉仙翰，何以酬台贶。杲旭烛覆盆，灵籁鸣塞巷。永言讵能殚，镂膺矢无忘。
大中丞百川张公招饮静居寺十四韵
作者：杨慎
朝代：明
体裁：古风

韶序届仲春，迟晷正骀荡。好音流晛睆，时服改纤纩。英衮枉嘉招，夙驾东闉仗。祗园敞静居，香灯护龙象。名言析秋毫，陆海披珍藏。稔岁华黍礼，乐郊天丝飏。曲水迹非陈，斜川图可仰。披雾吟泬寥，谋野乘闲矌。晏粲倚文翁，式遏怀葛亮。下走本陈人，汎爱容衰恙。芰制厕端旒，尘容醉清�。信宿枉仙翰，何以酬台贶。杲旭烛覆盆，灵籁鸣塞巷。永言讵能殚，镂膺矢无忘。
大华寺即事
作者：杨慎
朝代：明

旧雨高峣上，新晴太华中。松门㡠山霭，兰渚镜文虹。钟动烟花紫，灯然暝色葱。山僧多养马，疑是古支公。
大堤曲
作者：杨慎
朝代：明
体裁：乐府曲辞

大堤二三月，垂杨千万把。上枝堪藏鸦，下根堪系马。藏鸦系马晚楼边，沉水香焚清酒传。红霞宛宛歌声外，汉水团团明镜前。夜饮朝眠欢不足，秋去春来芳草绿。只知郎橐尽黄金，不道妾颜销白玉。江有方洲岸有沙，牙樯丝缆各天涯。钗横花困惊残梦，不信行人不忆家。
大理春市因忆李仁甫
作者：杨慎
朝代：明

海国樱桃市，春山兰蕙游。青丝盘騕袅，红颊醉扶留。狼荒金莫辨，鲛宫珠暗投。佳人眇天末，因之问阻脩。
大相公岭
作者：杨慎
朝代：明

九折刺史坂，七擒丞相桥。沉黎汉原古，严道蜀关遥。策马冰槽滑，乘橇雪泞消。我行再经此，感慨一长谣。
天仙子
作者：杨慎
朝代：明

忆共当年游冶乐。小小池塘深院落。相亲相近不相离，花下约。柳下约。一曲当筵金落索。回首欢娱成寂寞。惊散鸳鸯风浪恶。思量不合怨旁人，他也错。我也错。好段因缘生误却。
天仙子
作者：杨慎
朝代：明

浪飐桃花风滚絮。春色可能留得住。四眸相顾两埋冤，金齿路。金马路。总是销魂离别处。红雀蜻蜓难共树。紫燕伯劳相背去。一番新恨又从头，他也误。我也误。孤馆乱山愁日暮。
天仙子·梦作
作者：杨慎
朝代：明

莲叶为舟丝作索。渡口梅风歌扇薄。一声留得满城春，金凿落。银凿落。醉里不知离绪恶。别后那回华表鹤。一点芳心无处着。云中谁寄锦书来，春寂寞。人寂寞。绿遍汀洲生杜若。
天仙子·梦作
作者：杨慎
朝代：明
体裁：词

莲叶为舟丝作索。渡口梅风歌扇薄。一声留得满城春，金凿落。银凿落。醉里不知离绪恶。别后那回华表鹤。一点芳心无处著。云中谁寄锦书来，春寂寞。人寂寞。绿遍汀洲生杜若。
天净沙 其三 掬水月在手
作者：杨慎
朝代：明

桂花影里金波。瑶池倒映银河。玉臂清辉无那。纤纤摊破。分明掌上嫦娥。
天净沙 其二 爱月夜眠迟
作者：杨慎
朝代：明

良宵一刻千金。水晶宫里沉沉。月姊休教妒影。离情别恨。人间天上同心。
天净沙 其四 弄花香满衣
作者：杨慎
朝代：明

晓风香露楼台。长红小白齐开。笑整鲛绡双带。拈来慵戴。满怀蜂蝶争来。
天净沙 题画 其一 惜花春早起
作者：杨慎
朝代：明

霜天晓角声残。霞绡雪缕衣单。依约宫黄画浅。小梅开遍。咏花人倚阑干。
天净沙 题画 惜花春早起
作者：杨慎
朝代：明

霜天晓角声残。霞绡雪缕衣单。依约宫黄画浅。小梅开遍。咏花人倚阑干。良宵一刻千金。水晶宫里沉沉。月姊休教妒影。离情别恨。人间天上同心。桂花影里金波。瑶池倒映银河。玉臂清辉无那。纤纤摊破。分明掌上嫦娥。晓风香露楼台。长红小白齐开。笑整鲛绡双带。拈来慵戴。满怀蜂蝶争来。
天池夜宿对榻炅庵
作者：杨慎
朝代：明

永宁三百六十滩，顺流劈竹上流难。来宾霜雁岁方晏，唤客荒鸡星未残。羸躯肯容老巴国，濯发真如到洧盘。明日鱼凫关外路，绿缨清泪对君弹。
太华寺
作者：杨慎
朝代：明

古地新兰若，标峰冠彩霞。碧波临万顷，指点见星槎。
太华寺别张季文
作者：杨慎
朝代：明

华顶云，滇海月。携手三度游，同心两回别。携手同心此地分，他乡客路复离群。明年载酒花林下，啼鸟春山谁共闻。
太华寺席上文似山咏郭舟屋湖势欲浮双塔去山形如拥五华来之句爱其善状景物而惜其全篇未称也属余易其首尾
作者：杨慎
朝代：明

仙人掌上梵王台，雨霁秋清望眼开。湖势欲浮双塔去，山形如拥五华来。摩天鹳鹤窥明镜，呷浪鱼龙引渡杯。金碧西南无此景，为君扶病一徘徊。
太华山歌送陈子学
作者：杨慎
朝代：明

五星堕地为五岳，金虎西南动芒角。践华为城类削成，云是巨灵之手斲。三条鼎立当中央，直与鸿濛奠清浊。太一终南培塿开，洪河清渭绕行杯。日华先照莲花上，云气常从仙掌来。高穿箭括通天路，俯瞰明星玉女台。冷然风驭不可驻，降望大壑令心哀。绣衣柱史岩廊才，入关玉节凌崔嵬。摇山撼岳下阊阖，青冥白日驱风雷。奔轶绝尘亘万里，骢马蹀躞无虺隤。君家老仙旧隐处，丹炉石榻荒苍苔。登临不问烟霞侣，但借神池一勺洗尽区中埃。千仞峰端秋隼健，题书好寄西风回。
太史萧宗乐半间园八咏 其一 静观堂
作者：杨慎
朝代：明

诏许归蓬荜，性本爱丘山。临水知鱼乐，披林共鸟閒。劳劳车盖影，渺渺隔重关。
太史萧宗乐半间园八咏 其七 茅阁
作者：杨慎
朝代：明

三脊羞封禅，灵琼续楚辞。绿樽藉芳草，彩笔赋山茨。千载青霞意，应同孔稚圭。
太史萧宗乐半间园八咏 其三 交翠庭
作者：杨慎
朝代：明

瑶草岩姿丽，金沙海色新。射干翘凤羽，薜荔长龙鳞。谢氏芝兰砌，还联玉树春。
太史萧宗乐半间园八咏 其二 中虚亭
作者：杨慎
朝代：明

高人厌世氛，亭子枕孤云。宇定天光发，风清地籁闻。此君相对处，幽意许平分。
太史萧宗乐半间园八咏 其五 橘乐山
作者：杨慎
朝代：明

后皇嘉树底，香影覆秋盘。樵子逢王质，幽人对谢安。兴来歌楚颂，策杖暮盘桓。
太史萧宗乐半间园八咏 其八 浮轩
作者：杨慎
朝代：明

宫锦换渔蓑，浮家倚芰荷。月邀三太白，水漾百东坡。击汰归恒晚，鲛人识棹歌。
太史萧宗乐半间园八咏 其六 莲地
作者：杨慎
朝代：明

太乙遥分种，红云仙岛香。爽气金茎上，恩波银汉傍。田田新咏好，留刻戏鱼堂。
太史萧宗乐半间园八咏 其四 忙中閒处
作者：杨慎
朝代：明
体裁：古风

早岁辞芸阁，归来卧蕙櫋。已寤邯郸梦，犹注逍遥萹。郊扉未可闭，洪崖时拍肩。
太史萧宗乐半间园八咏 其四 忙中閒处
作者：杨慎
朝代：明

早岁辞芸阁，归来卧蕙櫋。巳寤邯郸梦，犹注逍遥萹。郊扉未可闭，洪崖时拍肩。
太史萧宗乐半间园八咏·静观堂
作者：杨慎
朝代：明

诏许归蓬荜，性本爱丘山。临水知鱼乐，披林共鸟閒。劳劳车盖影，渺渺隔重关。高人厌世氛，亭子枕孤云。宇定天光发，风清地籁闻。此君相对处，幽意许平分。瑶草岩姿丽，金沙海色新。射干翘凤羽，薜荔长龙鳞。谢氏芝兰砌，还联玉树春。早岁辞芸阁，归来卧蕙櫋。巳寤邯郸梦，犹注逍遥萹。郊扉未可闭，洪崖时拍肩。后皇嘉树底，香影覆秋盘。樵子逢王质，幽人对谢安。兴来歌楚颂，策杖暮盘桓。太乙遥分种，红云仙岛香。爽气金茎上，恩波银汉傍。田田新咏好，留刻戏鱼堂。三脊羞封禅，灵琼续楚辞。绿樽藉芳草，彩笔赋山茨。千载青霞意，应同孔稚圭。宫锦换渔蓑，浮家倚芰荷。月邀三太白，水漾百东坡。击汰归恒晚，鲛人识棹歌。
太守董约山访予高峣海庄胜言寻甸山水之嘉即事
作者：杨慎
朝代：明

使君高谊薄尘寰，邀我寻春慰旅颜。不是蟠胸多磊落，那知绝域有江山。玉杯家学曾亲炙，琼树风流许重攀。画戟清香延坐久，村孤城远漏声闲。
太平寺
作者：杨慎
朝代：明

忍草迷香径，空馀屋数间。香炉烟不起，苔蚀鹧鸪班。
太平时·溯流纳溪舟，宿玉林寺。忆昔刘参之与弟承之、梁腾实相送至此，参之、腾实墓已宿草，感怆赋
作者：杨慎
朝代：明

回首徂征出塞前。甲申年。故人相送蜀江边。共留连。廿载旧游非旧雨。销魂处。晨星朝露各风烟。泪潸然。
奇景行毕节早行作
作者：杨慎
朝代：明

晴岚空濛羃朝彩，顿看色界澄飞霭。白云翻在半山腰，下窥深箐如银海。须臾赤日上青林，银海镕为紫磨金。穷岫瘁乡那有此，天教奇景换豪吟。
奚柏轩李西崖许松溪三君子枉过张氏园
作者：杨慎
朝代：明

海上群仙贯月槎，辟疆园里踏晴沙。芊绵薙草开三径，窈窕穿林似两家。戛玉敲金君子竹，长红小白女郎花。流年不用惊华发，良会何辞醉紫霞。
好事近·煮茶进，和蔡松年韵
作者：杨慎
朝代：明

彩线利如刀，解破团圆明月。兰薪桂火筠炉，听松风翻雪。唤取眠云跂石人，赛十洲三绝。焚香朗诵黄庭，把肺肝清彻。
好女儿
作者：杨慎
朝代：明

柳似腰肢。月似蛾眉。看千娇、百媚堪怜处，有红拂当筵，金莲衬步，玉笋弹棋。心事一春谁问，同心结，断肠词。叹双鱼、不见征鸿远，蕉心绿展，樱唇红满，梅子黄肥。锦帐鸳鸯。绣被鸾凰。一种风流千种态，看雪肌双莹，玉箫暗品，鹦舌偷尝。屏掩灯斜香冷，回娇眼，盼檀郎。道千金、一刻须怜惜，早漏催银箭，星沈网户，月转回廊。
好女儿·其一
作者：杨慎
朝代：明

柳似腰肢。月似蛾眉。看千娇、百媚堪怜处，有红拂当筵，金莲衬步，玉笋弹棋。心事一春谁问，同心结，断肠词。叹双鱼、不见征鸿远，蕉心绿展，樱唇红满，梅子黄肥。
好女儿·其二
作者：杨慎
朝代：明

锦帐鸳鸯。绣被鸾凰。一种风流千种态，看雪肌双莹，玉箫暗品，鹦舌偷尝。屏掩灯斜香冷，回娇眼，盼檀郎。道千金、一刻须怜惜，早漏催银箭，星沈网户，月转回廊。
如梦令
作者：杨慎
朝代：明

云影月华穿过。雨意钟声敲破。洞户卷帘时，飞透流萤一个。孤坐。孤坐。白雪金徽谁和。
如梦令
作者：杨慎
朝代：明
体裁：词

云影月华穿过。雨意钟声敲破。洞户捲帘时，飞透流萤一个。孤坐。孤坐。白雪金徽谁和。
如梦令
作者：杨慎
朝代：明

屏底歌残金缕。座上花催蜡炬。春枕酒醒时，又是绿波南浦。春去。春去。帘外潺潺微雨。
妙湛寺
作者：杨慎
朝代：明
体裁：五言绝句

废刹临官渡，香台夜景澄。僧言龙火焰，却是打渔灯。
妙高寺
作者：杨慎
朝代：明

绝顶愁飞鸟，丹霞隐林抄。孤僧早闭门，荧荧佛灯小。
姚凤冈荔枝
作者：杨慎
朝代：明

柏府薰风荔子丹，雕盘持赠下台端。绛纱囊里冰肌滑，火齐枝头水玉寒。罗帕分珍惭逐客，驿尘飞鞚忆长安。琼瑶欲报才应尽，独立苍茫倚曲阑。
存殁绝句 其一 何仲默
作者：杨慎
朝代：明

何逊重泉别，范云清泪多。他年淮隐处，肠断八公歌。
存殁绝句 其七 刘汝楫
作者：杨慎
朝代：明

一怅辽东鹤，千年竟不归。梦魂回永夜，相见是邪非。
存殁绝句 其三 崔子钟
作者：杨慎
朝代：明

东京崔子玉，卧病隔清漳。天上青藜烛，何人白玉堂。
存殁绝句 其二 薛君采
作者：杨慎
朝代：明

章句传燕国，风流有薛君。千年濠上意，寂寂向谁云。
存殁绝句 其五 余懋昭
作者：杨慎
朝代：明

碧云停日暮，华月照芳池。梦回歌玉树，病渴忆琼枝。
存殁绝句 其八 安公石
作者：杨慎
朝代：明

一疾缘医误，孤踪住世慵。泪痕添沫水，名字见峨峰。
存殁绝句 其六 江景孚
作者：杨慎
朝代：明

近有钱塘信，斯人亦可伤。更怜新特在，犹唤旧江郎。
存殁绝句 其四 张愈光
作者：杨慎
朝代：明

张公沧海客，大雅起滇云。未许乘槎去，蛟龙射斗文。
存殁绝句·何仲默
作者：杨慎
朝代：明

何逊重泉别，范云清泪多。他年淮隐处，肠断八公歌。章句传燕国，风流有薛君。千年濠上意，寂寂向谁云。东京崔子玉，卧病隔清漳。天上青藜烛，何人白玉堂。张公沧海客，大雅起滇云。未许乘槎去，蛟龙射斗文。碧云停日暮，华月照芳池。梦回歌玉树，病渴忆琼枝。近有钱塘信，斯人亦可伤。更怜新特在，犹唤旧江郎。一怅辽东鹤，千年竟不归。梦魂回永夜，相见是邪非。一疾缘医误，孤踪住世慵。泪痕添沫水，名字见峨峰。
孝津行
作者：杨慎
朝代：明

岷山青蟠空，下映犍为江。江滨有孝娥，自名叔先雄。娥父为功曹，冉冉趋府中。泛舟越洪涛，捐躯以凶终。娥也痛父死，临渊矢相从。练囊封儿臂，珠环系儿躬。寄言与兄别，别去不再逢。宁假鼋鼍梁，直下蛟龙宫。川后垂玄鉴，江妃怜丹衷。死抱父尸出，依泊葶花丛。戚党悲复感，闾里唁且閧。风谊动今古，庙貌森穹崇。文纪与令伯，祠墓相西东。解使犍为县，永作忠孝邦。岷之山，石可泐。犍之江，波可竭。千秋菊兮万春兰，孝娥之名焉可灭。
孟冬苦寒滇南之行留别江阳亲友
作者：杨慎
朝代：明

昆池滇峤廿年游，白首重来未得休。靖节诗篇形赠影，庄周呼应马兼牛。江花品藻春红隔，城阙凝光暮紫浮。赏菊探梅还忆我，相思莫吝置书邮。登舻一望一魂销，赖有清樽慰寂寥。宠饯江阳殊蔼蔼，壮游滇路漫迢迢。梅心柳眼皆春意，？舞夷歌亦舜韶。犹有多情如杜牧，画桥明月教吹箫。
孟冬苦寒滇南之行留别江阳亲友·其一
作者：杨慎
朝代：明

昆池滇峤廿年游，白首重来未得休。靖节诗篇形赠影，庄周呼应马兼牛。江花品藻春红隔，城阙凝光暮紫浮。赏菊探梅还忆我，相思莫吝置书邮。
孟冬苦寒滇南之行留别江阳亲友·其二
作者：杨慎
朝代：明

登舻一望一魂销，赖有清樽慰寂寥。宠饯江阳殊蔼蔼，壮游滇路漫迢迢。梅心柳眼皆春意，？舞夷歌亦舜韶。犹有多情如杜牧，画桥明月教吹箫。
孟冬苦寒滇南之行留别江阳亲友·其二
作者：杨慎
朝代：明
体裁：七言律诗

登舻一望一魂销，赖有清樽慰寂寥。宠饯江阳殊蔼蔼，壮游滇路漫迢迢。梅心柳眼皆春意，�舞夷歌亦舜韶。犹有多情如杜牧，画桥明月教吹箫。
孟夏苦雨不绝
作者：杨慎
朝代：明

积雨千家静，停云八表昏。青苔封甲子，白水漏乾坤。秪益黔巫瘴，虚沾屏翳恩。愁零诗欲继，繁露术空存。潮汐宵通井，津梁晓隔门。何时集车马，明月对琴樽。
孟春与叶桐冈迎王钝庵于郊即事
作者：杨慎
朝代：明

正月勾东春已深，迟客登楼延赏心。苔池飞泉漱鸣玉，菜圃黄花如散金。汉阳莫作穷乌赋，楚狂且停衰凤吟。绿樽共喜日日醉，华发那畏星星侵。
孟津
作者：杨慎
朝代：明

樯橹横移岸，楼台背枕河。飞甍临积水，悬霤下洪波。蛟避荆飞剌，龙惊女激歌。自怜非估客，风浪饱经过。河曲风烟古，天涯旅望深。津楼环日溆，碣石带云岑。竹箭春添溜，蒲帆暝逗阴。岷源千万里，何处是江浔。
孟津·其一
作者：杨慎
朝代：明

樯橹横移岸，楼台背枕河。飞甍临积水，悬霤下洪波。蛟避荆飞剌，龙惊女激歌。自怜非估客，风浪饱经过。
孟津·其二
作者：杨慎
朝代：明

河曲风烟古，天涯旅望深。津楼环日溆，碣石带云岑。竹箭春添溜，蒲帆暝逗阴。岷源千万里，何处是江浔。
孟秋北岩招提即事
作者：杨慎
朝代：明

秋江芙蓉开且鲜，红妆碧水斗明蠲。可怜丈室散花地，便是三管空侯天。慈云演梵香幂阜，凉雨催诗珠跳船。醉乡不见二豪至，苏门竟成孤啸还。
学樊圃
作者：杨慎
朝代：明

夙尚丘园心，憬彼逍遥乐。幸从黑衣行，得谢朱丝缚。锄榛理荒畴，薙茸搴长薄。抱瓮代桔槔，树枳当篱落。春秋莳韭菘，阴阳分蔼藿。寒瓜织女荐，云实仙人削。紫苋春雨零，绿葵晨露泊。下箸有常期，加餐无爽诺。厌酌宾筵醴，宁羡屠门嚼。聊为野人谋，毋诒君子噱。
安公石馆赏并蒂莲得井字
作者：杨慎
朝代：明

何处同心花，移根七仙井。日彩曜联华，风漪漾双影。金塘宛虹欹，翠盎沉霞静。已近交疏窗，复接参差荇。露饮对壁人，凉飔失炎景。南游迟采芳，相思岁将冷。
安宁温泉
作者：杨慎
朝代：明
体裁：七言律诗

铿瑟舞雩歌点也，流觞脩楔记羲之。何如碧玉温泉水，绝胜华清礜石池。已挹金膏分沆瀣，更邀明月濯涟漪。沉沉兰酌春相引，汎汎杨舟晚更移。
安宁温泉
作者：杨慎
朝代：明

铿瑟舞雩歌点也，流觞脩楔记羲之。何如碧玉温泉水，绝胜华清礜石池。巳挹金膏分沆瀣，更邀明月濯涟漪。沉沉兰酌春相引，汎汎杨舟晚更移。
安宁温泉董北溪新建碧玉楼
作者：杨慎
朝代：明

碧玉泉边碧玉楼，崇幽何羡采真游。清秋长笑惊山鸟，朱夏闲眠对水鸥。孺子沧浪休濯足，高人剡曲漫回舟。衰年七帙重来此，何限相知半白头。
宋潜溪方逊志二贤祠亭陪东阜狷齐唑
作者：杨慎
朝代：明

青萝太史赤城仙，祠墓东西近接连。江汉炳灵迁谪地，乾坤正气革除年。华池澹伫沧浪水，柏寝寒通雪岭烟。不向一台逢二妙，何由投简和新篇。
定州书事
作者：杨慎
朝代：明
体裁：七言律诗

此地去年新驻跸，行宫曾榜太平门。尧樽置酒中衢溢，梵字挥毫古塔尊。汉帝楼舡穷岛屿，周王车辙满乾坤。多方独使劳神武，诸将何由答主恩。
定州书事
作者：杨慎
朝代：明

此地去年新驻跸，行宫曾榜太平门。尧樽置酒中衢溢，梵字挥毫古塔尊。汉帝楼船穷岛屿，周王车辙满乾坤。多方独使劳神武，诸将何由答主恩。
定风波·廿一史弹词第八段说五代十国开场词
作者：杨慎
朝代：明

雨淋漓滩赴选场。秀才落得甚干忙。白发渔樵诸事懒。萧散。闲谈今古论兴亡。虞夏商周秦楚汉，三分南北至隋唐。看到史官褒贬处。得趣。不摇纨扇自然凉。
定风波·沾益冬至
作者：杨慎
朝代：明

客中冬至夜偏长。寒炉坐拥待晨光。心似死灰飞不起。愁里。路迷心折望吾乡。玉几由来天北极。曾直。五更三点入鹓行。何事白头犹道路。谁诉。天高难问只苍苍。
宛转歌
作者：杨慎
朝代：明

明河拂愰月栖檐，惊乌号林萤入帘。美人遥夜歌宛转，罗衣不襞宫黄浅。愁听更漏转分明，紞紞楼头五鼓声。
宝印寺
作者：杨慎
朝代：明

曲径馀榛路，穹碑剥藓痕。空廊僧不住，邻媪为开门。
宝庆相
作者：杨慎
朝代：明

宝庆相臣大商贾，不贩海货贩宋主。昼化飞燕啄皇孙，夜驾老蟾嫔月母。四十一年富且融，格天偃月将无同。老死牗下犹未艾，生魂归来称鬼雄。君不见井研谏臣邓若水，一疏弹奸澹庵比。拾星漏曦非良史，续宋纲目者亦子。
宝昙寺
作者：杨慎
朝代：明

千仞崇山顶，清泉何处分。涓涓石涧底，一脉下青云。
宝珠寺
作者：杨慎
朝代：明

遥望瀑布泉，徙倚双杉树。系马几度游，徘徊不能去。
宫中调笑
作者：杨慎
朝代：明

银烛。银烛。锦帐罗帏影独。离人无语消魂。细雨斜风掩门。门掩。门掩。数尽寒城漏点。香篆。香篆。碧缕青烟不断。鸳鸯被底寒生。云母窗前月明。明月。明月。千里音尘愁隔。
宫中调笑·其一
作者：杨慎
朝代：明

银烛。银烛。锦帐罗帏影独。离人无语消魂。细雨斜风掩门。门掩。门掩。数尽寒城漏点。
宫中调笑·其二
作者：杨慎
朝代：明

香篆。香篆。碧缕青烟不断。鸳鸯被底寒生。云母窗前月明。明月。明月。千里音尘愁隔。
宫词
作者：杨慎
朝代：明

天上佳人出北方，能骑白马射黄羊。玉颜长在金舆侧，笑指青山是妾乡。
宿华亭寺花树高于屋红霞夜照人声声枝上鸟也似惜馀春
作者：杨慎
朝代：明

天风与海水，鸣籁隔山闻。半夜衣裳湿，清朝树树云。滞雨苍山夜，停灯伴独愁。诘朝明镜里，华鬓䬃先秋。云房迁雨榻，枕席籍盆罂。似向东林宿，莲花滴漏声。
宿华亭寺花树高于屋红霞夜照人声声枝上鸟也似惜馀春 其二 雨夕避漏起坐
作者：杨慎
朝代：明

滞雨苍山夜，停灯伴独愁。诘朝明镜里，华鬓䬃先秋。
宿华亭寺花树高于屋红霞夜照人声声枝上鸟也似惜馀春 其二 雨夕避漏起坐
作者：杨慎
朝代：明
体裁：五言绝句

滞雨苍山夜，停灯伴独愁。诘朝明镜里，华鬓飒先秋。
宿华亭寺花树高于屋红霞夜照人声声枝上鸟也似惜馀春·其一
作者：杨慎
朝代：明

天风与海水，鸣籁隔山闻。半夜衣裳湿，清朝树树云。
宿华亭寺花树高于屋红霞夜照人声声枝上鸟也似惜馀春·其三
作者：杨慎
朝代：明

云房迁雨榻，枕席籍盆罂。似向东林宿，莲花滴漏声。
宿华亭寺（二首）
作者：杨慎
朝代：明
体裁：五言绝句

花树高于屋，红霞夜照人。声声枝上鸟，也似惜余春。
宿积翠岩
作者：杨慎
朝代：明

晓色动香尘，天风杂梵声。鸡鸣关树白，龙卧海波清。湘浦行捐佩，沧浪坐濯缨。思归还引望，怀古若为情。
宿金沙江
作者：杨慎
朝代：明
体裁：古风

往年曾向嘉陵宿，驿楼东畔阑干曲。江声彻夜搅离愁，月色中天照幽独。岂意飘零瘴海头，嘉陵回首转悠悠。江声月色那堪说，肠断金沙万里楼。
宿鲤鱼山
作者：杨慎
朝代：明

投暝宿前湾，占风夜未阑。月沉鸿雁渚，云起鲤鱼山。
宿龙宇寺
作者：杨慎
朝代：明

二妙此招携，双林狎遁栖。禅僧香雾窟，樵子青云梯。宝树飙埃净，昙花色相迷。有为应笑法，诗句续灯题。
寄严维中
作者：杨慎
朝代：明

美人在桂林，贻我金琅玕。高情与逸思，遥下青云端。相去万馀里，黄鹄飞犹难。湘滩何悠悠，衡麓峭增盘。击汰浥清泚，振衣凌巑岏。奇观洞前古，嘉藻留英翰。壮游轻路永，远别惊年单。梦泽流澌解，铃峰零露漙。遵途返星驾，会阙峨云冠。伊予婴夙疢，块然慕朋欢。愧彼桑蓬志，甘此藜藿安。怀书重端绮，佩言芬如兰。始愿爱青华，终期同岁寒。酬德遂有述，展歌情未殚。
寄中麓李伯华
作者：杨慎
朝代：明

中麓何山隐，青丘太岳东。藏书侔宛委，问道即崆峒。鸾鹤烟云驾，乌蟾日月笼。相求天路迥，惟许谷神通。
寄任少海李仁夫
作者：杨慎
朝代：明

拟折瑶华遗好脩，攀援桂树且淹留。金膏水碧欣相待，翠观岑青怅独游。海动三山任子钓，溪通九曲李仙舟。东南孔雀飞何远，西北高楼云自浮。
寄余懋昭
作者：杨慎
朝代：明

夙昔梦见君，揽衣颠倒裳。系君骅骝马，要我野游翔。贻我金仙文，合诵声琅琅。方舟青衣水，共钓鲤与鲂。晤言交款款，携手何洋洋。觉来一何见，累然在南荒。荒鸡嗥东邻，明月悬西方。搴帷成起坐，长啸达晨光。因之万里风，慰言企来章。
寄叶道亨
作者：杨慎
朝代：明

欲截珊瑚作钓槎，旋随鸥鸟狎云沙。美人不隔他乡月，迁客何妨著处家。
寄夏松泉
作者：杨慎
朝代：明

山中睡起三竿日，天上书来五朵云。念我独愁开阒寂，感君长跪谢殷勤。两年故国交游隔，千里同心岐路分。奇树华滋看已遍，不禁春色恼离群。
寄张季文
作者：杨慎
朝代：明

美人别我岁几华，碧草五见生天涯。东风东来飘锦字，忽如青天披云霞。往年君向秣陵去，海梦横分溧阳树。今年君自滇池还，风光又隔点苍山。佳期不得同携手，惆怅令人青鬓斑。
寄张愈光
作者：杨慎
朝代：明

刘安悲落木，曹植感飞蓬。夜雨灯前梦，秋霜镜里容。绵绵思远道，戚戚苦无踪。何日来仙驾，青天骑白龙。
寄张风泉侍御
作者：杨慎
朝代：明

贵阳天马远行空，元是兰台鲍氏骢。未奉谈犀恒北望，忽传书鲤到南中。龙筋旧识文成丽，蟹爪争看定武工。谁道停云形影隔，戍楼明月梦魂通。
寄徐用先程以道
作者：杨慎
朝代：明
体裁：七言律诗

轩辕台畔雪霜寒，阴碛茫茫万里宽。梦绕卢龙明月易，书随鸿雁朔风难。天涯好在崔亭伯，海上终还管幼安。应念瘴乡孤戍者，自将形影吊衰残。
寄承冰壶
作者：杨慎
朝代：明

紫翠隐丹房，仙人在上方。欲往疑无路，白云封点苍。
寄文徵仲兼问讯姜梦宾
作者：杨慎
朝代：明

翰林供奉白头时，洗墨归寻古剑池。近得王家湖水帖，遥传谢氏敬亭诗。扇头云树摇山翠，障子烟花动海漪。频过时川草堂否，三游空结梦中期。
寄李心山侍御
作者：杨慎
朝代：明

扁舟暮倚荻花丛，灯影皤然照一翁。明月此时千里隔，清吟昨夜一樽同。人生南北真岐路，客计飘飖是转蓬。陇驿寄梅曾到否，年光又逐斗杓东。
寄李芝山初冈二李国相
作者：杨慎
朝代：明

玄韵仙飙舞柜松，新诗清水出芙蓉。丹梯不唾青城地，彩笔曾干紫阁峰。濯锦江波舟汎汎，散花楼阁树重重。旧游回首金沙寺，几度衣冠起暮钟。
寄杨弘山都谏
作者：杨慎
朝代：明
体裁：七言律诗

螭头早挂进贤冠，迹远东墀玉笋班。倦意已还飞鸟外，归心元在急流间。仙郎高议留青琐，学士新诗满碧山。十九峰前同醉处，梦中琼树几回攀。
寄杨弘山都谏
作者：杨慎
朝代：明

螭头早挂进贤冠，迹远东墀玉笋班。倦意巳还飞鸟外，归心元在急流间。仙郎高议留青琐，学士新诗满碧山。十九峰前同醉处，梦中琼树几回攀。
寄毛用成给事
作者：杨慎
朝代：明

别后追酬送别诗，石头城里是相思。屡闻高议归青琐，曾颂新声满玉墀。坐隐曾留王质斧，好奇能寄李邕碑。崇霞台上频南望，冀北花开雁去迟。
寄汉州太守刘仲粟
作者：杨慎
朝代：明

南峰桃李遍峨岷，白发门生今几人。东阁郎君今健否，何时同醉雁桥春。
寄王云巢
作者：杨慎
朝代：明

红尘厌市廛，白首伴云眠。巢父元无地，壶公别有天。北山回俗驾，南岳定诗禅。莫讶焦鹩细，逍遥且大年。
寄用贞弟
作者：杨慎
朝代：明

杜陵巴国苦寒行，李白梁园昨夜情。山叶早梅心万里，雪窗风竹梦三更。河桥晨别南凫影，江汉春催北雁声。回首长安当日下，感时怀汝总难平。
寄用贞弟
作者：杨慎
朝代：明

杜陵巴国苦寒行，李白梁园昨夜情。山叶早梅心万里，雪窗风竹梦三更。河桥晨别南凫影，江汉春催北雁声。回首长安当日下，感时怀汝揔难平。
寄蓝玉夫
作者：杨慎
朝代：明

四海风纪蓝御史，廿载逃名即墨城。青冥鸿飞日月白，紫渊龙卧波涛清。晴窗香芸拂蟫蠹，春谷乔木歌嘤鸣。总角欢游忽衰老，握镜愁看华发生。
寄袁子变
作者：杨慎
朝代：明

半豹才名真自许，元龙豪气更谁降。堂前剑客呈鸦九，屏后琴姬拥凤双。贳酒十千倾玉瀣，呼卢百万倒银釭。举头望月沉珠浦，携手何时濯锦江。
寄袁立山
作者：杨慎
朝代：明

有美袁州袁，无论柳州柳。刚方唐介俦，文藻坡仙后。道是三黜馀，官仍一麾守。云瑞重轮囷，山立小培塿。赋别欲销魂，阅视那容口。飞挽疲东征，穮蓘废南亩。川涤斤伐枚，水涸星在罶。竹马迟细侯，铜鱼怀杜母。行春元有脚，援溺岂无手。横目良可苏，渊衷期不负。汗清垂华勋，轩冕复何有。
寄许玉林
作者：杨慎
朝代：明

吾怜许玉林，道气夙龄深。悬车未华发，解佩晏清襟。山水归与兴，琴樽静者心。紫芳行可觌，丹灶拟同寻。
寄远曲
作者：杨慎
朝代：明

濯锦江头烟水绿，相思万里人如玉。瑶琴别后不曾弹，今朝才理将归曲。
寄题杨凌泉水木清华堂
作者：杨慎
朝代：明

宛宛阑干石径斜，悠悠水木湛清华。桥通玉局仙人馆，邻接金绳大士家。翠锁渭川千亩月，红蒸杜曲一园花。刘安招隐歌丛桂，屈子离骚赋折麻。岚霭望山堪拄笏，陌尘流水任行车。闾儿好扫青苔壁，欲把新诗落墨鸦。
寄题陈海樵息柯亭
作者：杨慎
朝代：明

海樵仙人居海滨，偓佺羡门为主宾。一口汲尽东海水，海底珊瑚樵作薪。迩来又逐云中侣，鳞宫贝屋难留住。六月一息逍遥游，斧柯挂在珊瑚树。
寒
作者：杨慎
朝代：明

天籁调寒吹，神炉炼晓霜。稍惊绵力薄，还讶叶声长。画戟归边将，青绫直省郎。谁论萍氏禁，须问曲生方。
寒垣鹧鸪词
作者：杨慎
朝代：明

秦时明月玉弓悬，汉塞黄河锦带连。都护羽书飞瀚海，单于猎火照甘泉。莺闺燕阁年三五，马邑龙堆路十千。谁起东山安石卧，为君谈笑静烽烟。
寒夕
作者：杨慎
朝代：明

东西垂老别，前后苦寒行。旅鬓年年秃，羁魂夜夜惊。舂锄胸内贮，石阙口中生。读书有今日，曷不早躬耕。
寒夕
作者：杨慎
朝代：明

璧月寒生晕，银河冻欲冰。檐花穿雾凇，窗纸战风棱。桂火嘘难焰，兰膏坐自凝。新梅如姹女，妆束待晨兴。
寒夕（《七十行戍稿》）
作者：杨慎
朝代：明

东西垂老别，前后苦寒行。旅鬓年年秃，羁魂夜夜惊。春鉏胸内贮，石阙口中生。读书有今日，曷不早躬耕？
寒夜即事
作者：杨慎
朝代：明
体裁：六言诗

墙头凛冽霜白，炉心榾柮春红。寒栗煨香已熟，冻醪泛漾初融。病起一阳来复，吟成长夜方终。耿耿青灯背壁，影射梅花树东。
寒夜即事
作者：杨慎
朝代：明

墙头凛冽霜白，炉心榾柮春红。寒栗煨香巳熟，冻醪泛漾初融。病起一阳来复，吟成长夜方终。耿耿青灯背壁，影射梅花树东。
寒朝早起即事
作者：杨慎
朝代：明
体裁：六言诗

篱头筚栗竞发，炉心榾柮通红。煨香蹲鸱已熟，流澌冻醴方融。小窗一梳新月，影在梅花树东。
寒霄月色
作者：杨慎
朝代：明

明月流寒影，低櫩复转廊。雪霜留澹白，参昂伴昏黄。野径多樵笛，江村有钓航。不教乌鹊定，直待烛龙光。
寒食见梨花
作者：杨慎
朝代：明

寒食村藏寺，晴光水见沙。老僧闲贝叶，邀客看梨花。尘外冰壶瑩，风前玉树斜。洗妆犹待雨，春态倚云霞。
寒食见梨花
作者：杨慎
朝代：明
体裁：五言律诗

寒食村藏寺，晴光水见沙。老僧闲贝叶，邀客看梨花。尘外冰壶莹，风前玉树斜。洗妆犹待雨，春态倚云霞。
寿叙庵司马弟
作者：杨慎
朝代：明

酉君初度早逢春，千里相思隔锦津。棣萼连枝情不尽，笔花池草梦何频。庙堂閒却丝纶手，山水能娱乐寿身。绕膝斑衣当蔗境，何须止酒负芳辰。
寿林图
作者：杨慎
朝代：明

玉堂天上何阴森，玉树阶前接寿林。寿林草木纷满地，中有椿萱独灵异。青崖丹壑晴霓高，仙都真境分秋毫。壶天空阔海色古，茫茫翠木环波涛。呼龙耕烟鸟为耰，瑶草琼枝几昏晓。不信婆娑急景凋，贪看缥缈齐烟小。玄洲游戏八千秋，木公金毋共忘忧。翠琅干，紫芝草，九霞觞，三青鸟。谁将沧海图，移向长安道。蓬瀛仙客金闺英，锦衣玉佩趋承明。仙瓢滟滟泛云浪，宾筵烱烱映长庚。鼓以洞越瑟，和以参差笙。三叹清庙之遗响，再补白华之遗声。椿树无阴萱不歇，尧蓂再数新年月。
封白石工部刘虚湖户部同访海庄
作者：杨慎
朝代：明

摇摇画舫舣湖东，二妙多情访病翁。忆别久怀尘榻冷，相逢莫放酒杯空。廿程道路江阳近，千里风烟蜀苑通。有约重携二桃李，早梅时节醉芳丛。
射亭
作者：杨慎
朝代：明

飞雨花前疾，鸣骹风外闻。当场谁破敌，王粲始从军。
射虎图为箬溪都宪题
作者：杨慎
朝代：明

钱选好手工白描，粉墨丹青色沮丧。细观逸迹迥不俗，气骨深稳形萧放。中丞此图开似我，行行游猎极殊状。汉家昔日李将军，生射猛兽天下闻。弯弓半夜没白羽，飞鞚晴昼生黄云。今之图画无乃是，披卷似觉阴风起。积雪惨淡长白山，草木苍乾松漠閒。将军身乘大宛马，从骑亦是骁雄者。合围射虎虎带箭，相持不肯遽相下。虎斗马骤两若飞，咆吼欲震长平瓦。东海黄公鲁卞庄，裴旻舞剑相颉颃。古来英英者数子，绘事简册传芬芳。何物少陵愁杜甫，短衣南山思射虎。老骥伏枥悲鸣苦，壮士哀歌泪如雨。天狼煌芒直威弧，安得此辈西灭胡。却走马蹄报神都，为献单于款塞图。
将进酒
作者：杨慎
朝代：明

清酤如济，浊醪如河。君子有酒旨且多。我当起舞君当歌。歌乌乌，舞傞傞，歌舞未终良夜过。我首既濡君颜酡，古称贤达日饮何。人生安乐，孰知其他。将进酒，杯行迟。主人且勿喧，君子有所思。尧置中衢尊，文王法酒旗。共此融融欢，无愆抑抑仪。今汝年寿等乔松，名与金石期。将进酒，酒且终。乐相乐，乐无穷。